
EPISTOLA 



VENERABILI FRATRI 
LVCIANO EPISCOPO ANNECIENSI 

ANNESSIVM 



PIVS PP. X 

VENERABILIS FRATER 

SALVTEM ET APOSTOLICAM BENEDICTIONEM 



WSFBuod nuper a Salesianis de Monasterio Anneciensi Virgi- 
KBgfl nibus, quae omnium legiferi sui Patris operum nobilem 
editionem accurant, ipse Nobis attulisti munus, volumina 
scilicet usque adhuc edita, idque amantissimis coniunctum 
litteris, Nos quidem habuisse pergratum vix attinet dicere. In 
quo non solum respicienda pietas est erga sanctum Auctorem 
ab alumnis disciplinae suae egregie testata, sed opportunitas 
etiam Ecclesiae, sacro praesertim Ordini, praebita. Inest enim 
in Salesio, tamquam peculiaris, ab amore profecta Iesu Christi 
unde totus calet, mira quaedam persuadendi suavitas, cui non 
facile resisti queat, sive is mentes ab opinionum insania ad 
catholicam sapientiam, sive animos a vitiositate quavis ad 
virtutem atque adeo ad sanctitatis fastigia traducit. Huius 
tanti viri documenta ac spiritus, si modo penitus in ministris 
sacrorum insederint, sane quam prodesse possunt vel hodie, 

quum veritati divinitus traditae et Christianorum integritati 
morum tam iniqua sunt tempora. Quare, uti divinae provi- 
dentiae beneficio factum arbitramur ut ille, Doctoris titulo 
rite insignitus, Ecclesiae hac aetate eluxerit, ita divinae 
benignitatis instinctu susceptum esse consilium videtur, uni- 
versa, quae ipse reliquisset, scripta rursus meliusque vul- 
gandi. Operis autem confectionem gaudemus talem exsistere, 
ut prudentioribus in hoc genere cumulatissime satisfaciat: id 
quod praeterquam non vulgari sanctimonialium sollertiae et 
diligentiae, tribuendum est doctissimorum navitati virorum, 
qui, pro sua sagacitate ac peritia, earum labores regunt atque 
adiuvant. Utrisque igitur, quas laudes a Decessore Nostro 
fel. rec. Leone XIII novimus rem exordientibus tributas, 
easdem Nos iam feliciter properantibus ad exitum iteramus 
perlibenter: simul oramus Deum, ut in reliquum auxiliari 
pergat, et largam pro meritis mercedem conferat. — Haec 
tu, Venerabilis Frater, qui ex auctoritate huic operi advi- 
gilas, sacris istis Virginibus ipsarumque adiutoribus significes 
volumus, una cum Benedictione Apostolica, quam et caele- 
stium bonorum auspicem et praecipuae Nostrae benevolentiae 
testem tibi atque eis amantissime in Domino impertimus. 

Datum Romae apud S. Petrum, die i Ianuarii mdccccv, 
Pontificatus Nostri anno secundo. 

PIVS PP. X 

LITTERAE APOSTOLICAE 



QYIBVS 

PRAEFECTVRA APOSTOLICA DE CAMERON IN AFRICA OCCIDENTALI 
IN VICARIATVM APOSTOLICVM ERIGITVR 



PIVS PP. X 

AD FVTVRAM REI MEMORIAM 



HEggum Nobis nihil antiquius sit, quam ut Catholicum nomen 
P&aHl etiam in plagas longe terrarum marisque tractu dis- 
sitas amplificetur; quae in illius incrementum bene, prospere 
feliciterque eveniant, Apostolica Nostra auctoritate interpo- 
sita, praestare satagimus. Hoc consilio, cum relatum sit ad Nos, 
in Praefectura Apostolica de Cameron, iam ab anno mdccclxxxx 
in Africa Occidentali rite erecta, ac curis piae Societatis Mis- 
sionum, vulgo Pallottinorum, concredita, eos religionis esse 
progressus, qui merito suadent Praefecturam eandem in Vica- 
riatum Apostolicum esse evehendam; Nos, collatis consiliis 
cum Venerabilibus Fratribus Nostris S. R. E. Cardinalibus 
negotiis Propagandae Fidei praepositis, inspecto numero haud 
parvo catholicorum illius regionis, stationum, scholarum, 
ipsorumque Missionariorum, non modo certum habuimus de 
bono statu religionis in Cameronensi territorio testimonium, 
sed etiam spem magnam concepimus maioris in posterum 

incrementi, praesertim si Vicarius Apostolicus, charactere 
Episcopali insignitus, Missionis illius regimen teneat. Quae 
cum ita sint, omnes et singulos, quibus Nostrae hae Litterae 
favent, peculiari benevolentia complectentes, et a quibusvis 
excommunicationis et interdicti, aliisque ecclesiasticis sen- 
tentiis, censuris, et poenis, si quas forte incurrerint, huius 
tantum rei gratia absolventes, et absolutos fore censentes, 
motu proprio atque ex certa scientia et matura deliberatione 
Nostris, deque Apostolicae Nostrae potestatis plenitudine, prae- 
sentium vi, Praefecturam Apostolicam supradictam de Cameron 
in Africa Occidentali, prioribus retentis confiniis, in Vica- 
riatum Apostolicum erigimus, Cameronensem appellandum, 
ab iisdem Missionariis piae Societatis Missionis deserviendum. 
Decernentes praesentes Litteras firmas, validas, et efficaces 
existere et fore, suosque plenarios et integros effectus sortiri 
et obtinere, iliisque, ad quos spectat et spectare poterit, in 
omnibus et per omnia plenissime suffragari, sicque in prae- 
missis per quoscumque iudices ordinarios et delegatos iudi- 
cari et definiri debere, atque irritum et inane, si secus super 
his a quoquam, quavis auctoritate, scienter vel ignoranter, 
contigerit attentari. Non obstantibus Nostra et Cancellariae 
Apostolicae regula de iure quaesito non tollendo, aliisque 
Constitutionibus et Ordinationibus Apostolicis, ceterisque, spe- 
ciali licet atque individua mentione et derogatione dignis, in 
contrarium facientibus quibuscumque. 

Datum Romae apud S. Petrum, sub annulo Piscatoris, 
die ii Ianuarii mdccccv, Pontificatus Nostri anno secundo. 

A. Catto. MACCHI 

EPISTOLA 



DILECTO FILIO NOSTRO 

PETRO LAMBERTO TIT. S. CRVCIS IN IERVSALEM 
S. R. E. PRESBYTERO CARDINALI GOOSSENS 
ARCHIEPISCOPO MECHLINIENSIVM 
NECNON CETERIS VENERABILIBVS FRATRIBYS 
BELGARVM EPISCOPIS 

MECHLINIAM 



PIVS PP. X 

DILECTE FILI NOSTER ET VENERABILES FRATRES 
SALVTEM ET APOSTOLICAM BENEDICTIONEM 



H uinquagesimo redeunte anno postquam Deipara Virgo 
pontificio oraculo ab omni originis labe immunis decreta 
est, nobilissima Belgarum gens, quod e litteris vestris com- 
muniter datis clare percepimus, tale pietatis praebuit spe- 
ctaculum, quale moribus institutisque maiorum ac simul 
optatis Nostris plane respondet. Etenim et urbes florentis- 
simae et oppida remotiora, vel sublimibus indita rupibus, 
amice inter se coniurarunt ut, superiori mense, certa quadam 
composita hora diei Virgini Immaculatae sacri, se et familias 
et res suas et nationem in singularem Mariae clientelam 
solemniori ritu traderent. Haec sicut interiores animi Nostri 

sensus suavissime concitarunt, ita a Nobis magnopere com- 
mendantur, quippe quae, hac devexatorum temporum acer- 
bitate, quum ardor fidei passim deferbuit, ceteris populis 
insigni incitamento sint. Faustitatem rerum igitur vehemen- 
ter laetamur Vobis, qui, excitae pietatis auctores, et gratiam 
ampliorem Nostram et Deiparae augustissimae patrocinium 
digniores promeriti estis. Interea, quum, hac Parente omnium 
tenerrima suffragante, omnia bona feliciaque a Iesu Redem- 
ptore precamur, et Vobis et gregibus vestris, paternae bene- 
volentiae Nostrae pignus, Benedictionem Apostolicam aman- 
tissime impertimus. 

Datum Romae apud S. Petrum, die v Ianuarii mdccccv, 
Pontificatus Nostri anno secundo. 

PIVS PP. X 

EPISTOLA 



DILECTO FILIO 
ALOISIO ERSM S. F. 

CONGREGATIONIS MARIANAE ACADEMICAE PRAESIDI 

ZAGRABIAM 



PIVS PP. X 

DILECTE FILI 

SALVTEM ET APOSTOUCAM BENEDICTIONEM 



WfaMumn Nos praecipuo quodam studio erga adolescentem 
BaSl aetatem affecti simus, utpote quae spem omnem posteri 
aevi contineat, facile intelligis quam grate habuerimus allatas 
nuper istius, cui praees, Sodalitii litteras. Ex his enim acce- 
pimus, iuventutem Croaticam, ob sollemnia anni quinqua- 
gesimi a definito dogmate Immaculatae Conceptionis, magnae 
Dei Matri se peculiari modo consecrasse ; Sodalitium autem 
vestrum, sicut ceteris in hac consecratione peragenda praei- 
verit, ita praeire voluisse in eadem Nobis nuntianda: 'quem 
vos nuntium perofficiose curastis eo Nobis die perferendum, 
quo die Marco Crisino, patriae vestrae lumini, beatorum Mar- 
tyrum honores, auctoritate Nostra decretos, Alma haec Urbs 
dedicabat. Ista quidem idoneam dant Nobis causam, cur non 
modo religionem pietatemque vestram laudemus, sed etiam 

cur eo meliora a vobis, divina adspirante gratia, expectemus. 
Etenim, beatissimae Virginis patrocinium tam studiose deme- 
rentibus, profecto licebit vobis Christianarum omnium vir- 
tutum incrementa capere, ac praesertim coniunctius in dies 
huic Beati Petri Cathedrae adhaerescere, cum vestro et 
vestratium emolumento Fidei sanctae, cuius olim Crisinus 
inclytum martyrium fecit. Horum auspicem caelestium mu- 
nerum, et paternae Nostrae benevolentiae testem, tibi, dilecte 
fili, Congregationis tuae sodalibus, et Croaticae iuventuti 
universae Apostolicam Benedictionem peramanter in Domino 
impertimus. 

Datum Romae apud S. Petrum, die xxi Ianuarii mdccccv, 
Pontificatus Nostri anno secundo. 

PIVS PP. X 

EPISTOLA 



DILECTO FILIO 

PETRO WAGNER DOCTORI DECVRIALI 
IN LYCEO MAGNO FRIBVRGENSI 

ET GENERALIS CONVENTVS STVDIOSORVM CANTVS GREGORIANI 

MODERATORI 

FRIBVRGVM HELVETIORVM 



PIVS PP. X 

DILECTE FILI 

SALVTEM ET APOSTOLICAM BENEDICTIONEM 




Juemadmodum servari praecepta gaudemus, quae fide- 
lium utilitati subinde damus, ita nunciato a te con- 
ventu delectamur, in quem studiosi Gregoriani concentus 
viri ex omni populo confluent, hac una vehementer permoti 
re, ut, quae Nos de musica sacra monuimus, ad usum fideliter 
adducant. Coetum autem et frequentem coniici futurum, et 
e viris coaliturum censeri, qui non modo musicae peritiam 
artis, sed etiam, id quod magni in re sacra interest, pietatem 
sensumque alte teneant christianae fidei, valde profecto laeta- 
mur, capimusque inde argumentum explorati faustique exitus 
certum. At illud uberiorem Nobis fructum e laboribus vestris 
portendit, deliberatum vobis esse non modo voluntates erga 

avitum Ecclesiae Romanae cantum admovere atque excitare 
verbis, sed exempla etiam, adiuvandae praxi perutilia, ob 
oculos ponere, unde probe ac rite possint studiosi perspicere 
quantum et artis et elegantiae et religionis in servandis 
musicae sacrae praeceptis insit. Animatis egregie vobis mul- 
tam sese ac facilem impertiat gratia divina, illudque ex ala- 
critate vestra eliciat optatissimum commodum, ut ea demum 
existat in catholico orbe voluntas, praeceptis de sacro con- 
centu Nostris parere diligenter. Tibi interea praecipuam 
benevolentiam testamur, auspicemque munerum caelestium 
tibi atque universis, qui in memoratum coetum se conferent, 
Benedictionem Apostolicam peramanter in Domino imper- 
timus. 

Datum Romae apud S. Petrum, die xxni Ianuarii mdccccv, 
Pontificatus Nostri anno secundo. 

PIVS PP. X 

EPISTOLA 



VENERABILI FRATRI 

STEPHANO MARIAE ARCHIEPISCOPO CAMERACENSIVM 

CAMERACVM 



PIVS PP. X 

VENERABILIS FRATER 

SALVTEM ET APOSTOLICAM BENEDICTIONEM 



H pistolam a te pastoralem excepimus, fideli Cameracensi 
populo ea mente scriptam ut hortamenta adderentur 
publice ad conferendas liberali manu symbolas, quae decimo 
quoque anno solent pro catholici Lycei magni Insulensis vita 
profectuque dari. Talis ista sane res est, quae et Nobis 
videatur commendanda summopere, et, vel eo solum quod 
est nunciata, laetitiam cordi Nostro multam crearit. Apte 
equidem valdeque etiam utiliter illud in memoriam revocasti 
populo, institutione ac doctrina adolescentium catholica, salu- 
tem contineri reipublicae. Huius sunt argumento rei prae- 
cellentes habiti in societate hominum fructus ubicumque in 
honore fuit catholica institutio et scientia, ista etiam in 
urbe, e qua varias in orbis regiones salubris influxit doctrinae 
virtutisque vis. Quapropter et gentem omnem Gallorum et 
tuum in primis populum responsuros abunde invitationi fidi- 

mus; praeclare enim eorum animi enitent studio quodam 
erga optima quaeque perardenti. Horum vero voluntatem 
tuumque generosum opus gratia e caelo uber fecundet, 
divinaeque opis auspicium adsit Apostolica Benedictio, quam 
tibi atque iis omnibus, quorum laudatum Lyceum liberali- 
tatem persentiet, peramanter in Domino impertimus. 

Datum Romae apud S. Petrum, die xxxi Ianuarii mdccccv, 
Pontificatus Nostri anno secundo. 

PIYS PP. X 

EPISTOLA 

DILECTO FILIO 
LAVRENTIO JANSSENS 
SACERDOTI BENEDICTINO 

ROMAM 



PIVS PP. X 

DILECTE FILI 

SALVTEM ET APOSTOLICAM BENEDICTIONEM 



uae afferuntur ad Nos de ornatu pernobili, quo Cas- 
sinense Benedicti et Scholasticae hypogeum excolitur, 
ea quidem uti pergrata Nobis sunt, ita commendationem 
Nostram peculiarem postulant. Etenim in hoc opere, non 
solum pietas placet filiorum, sanctissimo Parenti eiusque 
innocentissimae Sorori honorem tribuentium iustum ac debi- 



tum; verum etiam cultiorum ex variis gentibus voluntas 
hominum, memoriam viri, ob immortalia ipsius promerita, 
summae fenerationis testimonio prosequentium. Accedit huc 
maxima quaedam eiusdem operis opportunitas. Nam quibus 
temporibus tanta in invidia sunt Keligiosorum Ordines , 
eorumque instituta ut noxia aut inutilia civili societati tra- 
duci solent, optime cadit, ut hominum oculos animosque ad 
se convertat Cassinense Coenobium , vetustissimum illud 

humanitatis et artium domicilium ; atque ab oblivione mul- 
torum revocetur ille Monachorum in Occidente Pater, cui, 
magnam partem, hunc suum civilem cultum Europa debet; 
et appareat, ingeniorum sollertiam haudquaquam in alumnis 
eius diuturnitate defecisse. Itaque te, dilecte fili, ceterosque 
eruditos viros, qui, te praeside, rem adeo vestro Ordini et 
Ecclesiae honorificam curant, libenter ornamus laude, eam- 
que simul tributam volumus sodalibus illis tuis, qui, magi- 
stro, uti intelligimus , dilecto filio Desiderio Lenz, in re 
exequenda artificio quodam utuntur, mire ad effingenda my- 
stica idoneo; ita ut dignitati et personae et loci egregie 
satisfaciant. Uti autem bene posita sunt initia, sic speran- 
dum est, fore ut cetera consequantur, adiuvante diligentiam 
operamque vestram bonorum liberalitate. Interea divinae 
opis auspicem et benevolentiae Nostrae singularis testem 
tibi, dilecte fili, aliisque, quos supra memoravimus, item 
omnibus, qui coepta vestra aliquid conferendo promoveant, 
Apostolicam Benedictionem peramanter in Domino imper- 
timus. 

Datum Romae apud S. Petrum, die v Februarii anno 
mdccccv, Pontificatus Nostri secundo. 

PIYS PP. X 

LETTERA 



AL DILETTO PIGLIO 
VINCENZO SABDI 
PROTON OTABIO APOSTOLICO 
E NOSTRO SEGRETARIO DEI BREVI AI PRINCIPI 



Diletto Figito, 



bbiamo letti molti degli Atti e Documenti relativi alia 
defmizione dei dogma della Immacolata Concezione da 
lei pubblicati, e Ci siamo veramente compiaciuti d’aver 
accolto il di lei pensiero, quand’ ella Ci chiedeva il per- 
messo di darii alie stampe. La pubblicazione infatti dei dotti 
lavori di tanti eminenti Teologi, se influirk mirabilmente a 
far conoscere sempre meglio il tesoro di grazie, che b la 
Yergine Immacolata , e ad accrescerne la divozione e la 
fiducia; dimostrerk pure lo studio, la prudenza e la ponde- 
razione premesse dalfaugusto Nostro Predecessore Pio IX 
alia solenne promulgazione dei dogma. 

Ci congratuliamo pertanto con lei anche per questo 
riuscitissimo suo lavoro, che sark certo accolto con gradi- 

mento specialmente dal Clero, e auguriamo che Dio bene- 
detto, per intercessione dell’ Immacolata , la ricompensi di 
tante fatiche, accordandole i migliori conforti, dei quali sia 
caparra la Benedizione Apostolica, che le impartiamo con 
effusione di cuore. 

Dal Vaticano, li 6 Febbraio 1905. 

PIVS PP. X 

EPISTOLA 

DILECTO FILIO 

AMADEO GHIZZONI SACERDOTI 

MODERATORI COMMENTARII « IL CATECHISTA CATTOLICO » 

PLACENTIAM 



PIVS PP. X 



DILECTE FILI 



SALVTEM ET APOSTOLICAM BENEDICTIONEM. 



onsilium illud, quod significasti nuper te tuaeque adiu- 
tores et fautores operae cepisse, de altero catholicorum 
conventu, hoc anno, super Christiana Catechesi habendo, 
Nobis probatur magnopere; quippe ad id, quod urgemus, 
propositum, apprime conducit. Nam ut omnia instaurentur in 
Christo, id est ut mores et instituta populorum privatim et 
publice ad christianam restituantur formam, fieri profecto 
non potest, nisi vulgo doctrina et praecepta Christi mentes 
animosque rursus imbuerint. Et vere, malorum omnium, 
quibus haec laborat aetas, id tamquam caput est, incredi- 
bilis quaedam in tanto apparatu doctrinarum et ardore 
discendi, ignoratio maximarum rerum, quae religione con- 
tinentur: cui vos malo libenter videmus, pro virili parte, 
sollerti cum diligentia remedium quaerere. Hanc enim sol- 

lertiam satis agnovimus in eo libello, quem litteris vestris 
adiecistis, de rebus in conventu tractandis: quas quidem sci- 
tote Nobis non minus opportunas videri, quam Episcopo 
vestro, huius disciplinae peritissimo, visae sint. Quare ala- 
cres, Antistite optimo praeeunte, inceptum peragite, confisi 
non defuturam laboribus vestris nec opem, nec mercedem 
a Deo uberrimam. Utriusque auspicem et peculiaris Nostrae 
benevolentiae testem, vobis omnibus, in primisque Venerabili 
eidem Fratri, tibique, dilecte fili, Apostolicam Benedictio- 
nem peramanter in Domino impertimus. 

Datum Romae apud S. Petrum, die vm Februarii anno 
mdccccv, Pontificatus Nostri secundo. 

PIVS PP. X 

EPISTOLA 



DILECTO FILIO NOSTRO 
FRANCISCO MARIAE TIT. S. MARIAE IN VIA 
S. R. E. PRESBYTERO CARDINALI RICHARD 
ARCHIEPISCOPO PARISIENSIVM 

LVTETIAM PARISIORVM 



PIVS PP. X 

DILECTE FILI NOSTER 
SALVTEM ET APOSTOLICAM BENEDICTIONEM 



graEBenevolentiam in te Nostram, eamque praeclaris consenta- 
neam meritis, iam inde ab inito Pontificatu Summo pro- 
fiteri assueti, facere equidem nullo modo possumus ut ea Nobis 
amplissima praeterlabatur confirmandae dilectionis occasio, 
quae e memoria fauste praebetur sacerdotii tui ante annos 
sexaginta suscepti, itemque e natali episcopatus tui die, qui 
tertium supra tricesimum annum emensus prospere est. 0 
utinam sospitem diu incolumemque adservare Deus fidelem 
illum ac prudentem Praesulem velit, qui datus tanto cum 
fructu Bellicensi primum gregi, ac Parisiensi dein populo 
fuit! Haec libet adprecari tibi desiderio animi summo: haec 
tibi amantissima etiam deprecetur apud Deum Virgo, cuius 
suavibus clara praesentiis proxima recolitur mensis huius 

undecima dies, celebritati peragendae tuae sane quam bene 
delecta. Omina vero Nostra quo uberior e caelo gratia fecun- 
det, Apostolicam tibi Benedictionem peramanter in Domino 
impertimus. 

Datum Romae apud S. Petrum, die ix Februarii mdccccv, 
Pontificatus Nostri anno secundo. 

PIVS PP. X 

LITTERAE APOSTOLICAE 

QVIBVS 

THEOLOGICAE FACVLTATI CATHOLICAE 
VNIVERSITATIS STVDIORVM BONNENSIS E DIOECESI COLONIENSI 
IVS CONCEDITVR ACADEMICOS GRADVS CONFERENDI 



PIVS PP. X 

AD FVTVBAM REI MEMORIAM 




um, sicuti admotae Nobis ab Archiepiscopo Coloniensi 
preces praeseferunt, peropportum sit, ut theologicae 



facultati catholicae in studiorum Universitate Bonnae insti- 



tutae academicos gradus conferendi ius Apostolica Nostra 
auctoritate tribuamus, simulque ipsius facultatis Decano pri- 
vilegium concedamus gestandi, quandocumque in huiusmodi 
gradibus conferendis suo munere defungitur, rubri coloris 
biretum; Nos, quibus nihil antiquius est aut acceptius 
quam ut theologicae institutiones maiora in dies incrementa 
percipiant, omnibus rei momentis attente ac mature per- 
pensis, precibus huiusmodi annuendum censuimus. Quam- 
obrem omnes ac singulos, quibus Nostrae hae Litterae favent, 
peculiari benevolentia complectentes, et a quibusvis excom- 
municationis et interdicti, aliisque ecclesiasticis sententiis, 
censuris, et poenis, si quas forte incurrerint, huius tantum 

rei gratia absolventes et absolutos fore censentes, facultati 
theologicae catholicae existenti in Universitate studiorum 
Bonnae, intra fines Dioecesis Coloniensis, de Apostolica Nostra 
auctoritate, praesentium vi, ius concedimus provehendi ad 
Licentiae gradum, et Doctoris Laurea decorandi discipulos, 
facto tamen legitimo periculo, ac eiusdem facultatis Decano, 
quandocumque in gradibus conferendis suo munere defun- 
gitur, bireti rubri usum concedimus; hisce tamen adamussim 
servatis conditionibus ac legibus: nimirum ut antecessores 
in dictam theologicam facultatem adlecti, docendi munus 
habeant ab ecclesiastica auctoritate demandatum; iidemque, 
quod ad doctrinam studiorumque theologicorum rationem, 
inspectioni ac moderationi auctoritatis ipsius Ecclesiae obnoxii 
sint, et circa fidei professionem Sacrorum Canonum praecepta 
servent; tandem ut Theologiae Laurea a facultate praedicta 
nequeat conferri, nisi antea venia et potestas, singulis vici- 
bus, impetrata sit ab Archiepiscopo, cuius etiam erit theses 
et lucubratas dissertationes inspicere, nec non periculorum 
instituendorum exitum agnoscere. Pari insuper auctoritate 
et similiter praesentium tenore, Coloniensi sacrorum Antistiti 
concedimus omnes et singulas necessarias et opportunas facul- 
tates, ut, quae superius praescripta sunt, suos plenarios atque 
integros effectus sortiantur. Decernentes praesentes Litteras 
firmas, validas et efficaces existere et fore, suosque plena- 
rios et integros effectus sortiri et obtinere, illisque ad quos 
spectat et spectare poterit in omnibus et per omnia plenis- 
sime suffragari, sicque in praemissis per quoscumque iudices 
ordinarios et delegatos iudicari et definiri debere, atque irri- 
tum et inane, si secus super his a quoquam, quavis auctoritate, 

scienter vel ignoranter, contigerit attentari. Non obstantibus 
Constitutionibus et Ordinationibus Apostolicis, nec non supra- 
dictae studiorum Universitatis, etiam iuramento, confirmatione 
Apostolica, vel quavis firmitate alia roboratis, statutis et con- 
suetudinibus, ceterisque speciali licet et individua mentione ac 
derogatione dignis, in contrarium facientibus quibuscumque. 

Datum Romae apud S. Petrum, sub annulo Piscatoris, 
die xv Februarii mdccccv, Pontificatus Nostri anno secundo. 

A. Card. MACCHI 

pg g lena nuper volumina accepimus a te oblata, quibus tu, 
RgM suasore atque auspice Ven. Fr. Ludovico Archiepiscopo 
tuo, totam Aquinatis doctrinam amplexus es, tum quae 
dogmata, tum quae sacramenta pertractat. Officium devotionis 
tuae pergratum habuimus, eo vel magis quod conscripti a 
te libri non uno ex capite praeclaram merentur laudem. Inest 
enim in iis romanae sapientiae sapor, quem tu quondam 
romanarum scholarum alumnus diligenter hausisti ; inest et 
testimonium insigne illius obedientiae, qua tu et universum 
Lyceura magnum Lavalliense praescripta a Decessore Nostro 
de Sancti Thomae doctrinis terendis ac propugnandis sancte 
exequimini. Tibi praeterea laudi vertendum est quod, cum 
primus apud Oanadienses theologiae tractatus in lucem edi- 

deris, id feceris singulari doctrinae soliditate pellucidoque 
stilo, nihilque omittens, quod temporum nostrorum opportu- 
nitatibus magis esset accommodatum. Speramus fore ut, tuo 
usi exemplo, qui theologicas disciplinas in Universitate ista 
sunt tradituri, numquam ab Aquinatis doctrinis discedant, 
quibus, quo melius alumni sacri cleri fuerint imbuti, eo 
aptiores erunt ad omne genus errores retundendos. Bene- 
volentiae Nostrae pignus Apostolicam Benedictionem tibi et 
Universitatis Lavalliensis antecessoribus et alumnis amantis- 
sime in Domino impertimus. 

Datum Romae apud S. Petrum, die xx Februarii mdccccv, 
Pontificatus Nostri anno secundo. 

PIYS PP. X 

DE PROTONOTARIIS APOSTOLICIS, PRAELATIS VRBANIS, 

ET ALIIS 

QVI NONNVLLIS PRIVILEGIIS PRAELATORVM PROPRIIS FRVVNTVR 



PIVS PP. X 

MOT V PROPRIO 



gyga n ter multiplices curas, quibus ob officium Nostrum 
BOsI Apostolicum premimur, illa etiam imponitur, ut Vene- 
rabilium Fratrum Nostrorum, qui episcopali charactere prae- 
fulgent, pontificales praerogativas, uti par est, tueamur. Ipsi 
enim Apostolorum sunt Successores; de iis loquitur Cyprianus 
(ep. 69, n. 8) dicens, Episcopum in Ecclesia esse et Ecclesiam 
in Episcopo; nec ulla adunatur Ecclesia sine Episcopo suo, 
imo vero Spiritus ipse Sanctus posuit Episcopos regere Ecclesiam 
Dei (Act. xx, 28). Quapropter Presbyteris superiores esse 
Episcopos, iure definivit Tridentinum Concilium (Sess. xxiii, 
c. 7). Et licet Nos, non tantum honoris, sed etiam iurisdictionis 
principatum supra ceteros Episcopos, ex Christi dispositione, 
tamquam Petri Successores, geramus, nihilominus Fratres 
Nostri sunt Episcopi, et sacra Ordinatione pares. Nostrum 
ergo est, illorum excelsae dignitati sedulo prospicere, eamque 
pro viribus coram christiano populo extollere. 

Ex quo praesertim Pontificalium usus per Decessores 
Nostros Romanos Pontifices aliquibus Praelatis, episcopali 

charactere non insignitis, concessus est, id saepe accidit, 
ut, vel malo hominum ingenio, vel prava aut lata nimis 
interpretatione, ecclesiastica disciplina haud leve detrimen- 
tum ceperit, et episcopalis dignitas non parum iniuriae. 

Quum vero de huiusmodi abusibus ad hanc Apostolicam 
Sedem Episcoporum querelae delatae sunt, non abnuerunt 
Praedecessores Nostri iustis eorum postulationibus satisfa- 
cere, sive Apostolicis Litteris, sive S. Rituum Congregationis 
decretis pluries ad rem editis. In id maxime intenderunt 
Benedictus XIV, per epistolam S. Rituum Congregationis 
datam die xxxi Martii mdccxliv « SSmus Dominus Noster », 
iterumque idem Benedictus, die xxvm Februarii mdcclii « In 
throno iustitiae »; Pius VII, die xiii Decembris mdcccxviii 
« Cum innumeri », et rursus idem Pius, die iv Iulii mdcccxxiii 
« Decet Romanos Pontifices », et Pius IX die xxix Augusti 
mdccclxxii « Apostolicae Sedis officium ». E S. Rituum Con- 
gregatione memoranda in primis decreta quae sequuntur: 
de Praelatis Episcopo inferioribus, datum die xxvii mensis 
Septembris mdclix et ab Alexandro VII confirmatum; dein 
decreta diei xxn Aprilis mdclxxxiv de Canonicis Panormi- 
tanis ; diei xxix Ianuarii mdcclii de Canonicis Urbinatibus ; 
diei xxvii Aprilis mdcccxviii de Protonotariis Titularibus, a 
Pio PP. VII approbatum; ac diei xxvii Augusti mdcccxxii 
de Canonicis Barensibus. 

Hisce tamen vel neglectis, vel ambitioso conatu, facili 
aufugio, amplificatis, hac nostra aetate saepe videre est 
Praelatos, immoderato insignium et praerogativarum usu, 
praesertim circa Pontificalia, viliores reddere dignitatem et 
honorem eorum, qui sunt revera Pontifices. 

Quamobrem, ne antiquiora posthabeantur sapienter a 
Praedecessoribus Nostris edita documenta, quin imo, ut iis 
novum robur et efficacia adiiciatur, atque insuper praesentis 
aevi indoli mos iuste geratur, sublatis omnibus consuetu- 
dinibus in contrarium, nec non amplioribus privilegiis, prae- 
rogativis, exemptionibus, induitis, concessionibus, a qui- 
busvis personis, etiam speciali vel specialissima mentione 
dignis, nominatim, collective, quovis titulo et iure, acqui- 
sitis, assertis, aut praetensis, etiam Praedecessorum Nostro- 
rum et Apostolicae Sedis Constitutionibus, Decretis, aut 
Rescriptis, confirmatis, ac de quibus, ad hoc, ut infirmentur, 
necesse sit peculiariter mentionem fieri, exquisito voto ali- 
quot virorum in canonico iure et liturgica scientia perito- 
rum, reque mature perpensa, motu proprio, certa scientia, 
ac de Apostolicae potestatis plenitudine, declaramus, con- 
stituimus, praecipimus, ut in posterum, Praelati Episcopis 
inferiores, aliique, de quibus infra, qua tales, non alia insi- 
gnia, privilegia, praerogativas audeant sibi vindicare, nisi 
quae hoc in Nostro documento, Motu Proprio dato, conti- 
nentur, eademque ratione ac forma, qua hic subiiciuntur. 

A). — DE PROTONOTARIIS APOSTOLICIS. 

1. - Quatuor horam habeantur ordines: - I.° Protonotarii Apo- 
stolici de numero Participantium, septem qui Collegium privative 
constituunt; - II. 0 Protonotarii Apostolici Supranumerarii; - IIL° Pro- 
tonotarii Apostolici ad instar Participantium; - IV.° Protonotarii 
Apostolici Titulares, seu honorarii (extra Urbem). 

I. - PROTONOTARII APOSTOLICI DE NVMERO PARTICIPANTIVM. 

2. - Privilegia, iura, praerogativas et exemptiones quibus, ex 
Summorum Pontificum indulgentia, iamdudum gaudet Collegium Pro- 
tonotariorum Apostolicorum de numero Participantium, in propriis 
Statutis nuperrime ab ipsomet Collegio iure reformatis inserta, libenter 
confirmamus, prout determinata inveniuntur in Apostolicis Documentis 
inibi citatis, ac praesertim in Constitutione « Quamvis peculiaris » 
Pii PP. IX, diei ix mensis Februarii mdcccliii, paucis exceptis, quae, 
uti infra, moderanda statuimus: 

3. - Protonotarii Apostolici de numero Participantium habitu 
praelatitio rite utuntur , et alio , quem vocant pianum, atque insi- 
gnibus, prout infra numeris 16, 17, 18 describuntur. 

4. - Habito quotidiano incedentes, caligas, collare et pileum ut 
ibidem n. 17 gestare poterant, ac insuper Annulum gemmatum, quo 
semper iure utuntur, etiam in privatis Missis aliisque sacris fun- 
ctionibus. 

5. - Quod vero circa usum Pontificalium insignium, Xystus V 
in sua Constitutione « Laudabilis Sedis Apostolicae sollicitudo > , diei vi 
mensis Februarii mdlxxxvi, Protonotariis Participantibus concessit: 
< Mitra et quibuscumque aliis Pontificalibus insignibus, etiam in Ca- 
« thedralibus Ecclesiis, de illorum tamen Praesulum, si praesentes sint, 

< si vero absentes, absqne illorum consensu, etiam illis irrequisitis, 

< extra Curiam uti >; in obsequium praestantissimae Episcoporum 
dignitatis, temperandum censuimus, ut pro Pontificalibus, extra Urbem 
tantum agendis, iuxta S. R. C. declarationem qnoad Episcopos extra- 
neos vel Titulares, diei iv mensis Decembris xcuiii, ab Ordinario loci 
veniam semper exquirere teneantur, ac insuper consensum Praelati 
Ecclesiae exemptae, si in ea sit celebrandum. 

6. - In Pontificalibus peragendis, semper eis inhibetur usus 
throni, pastoralis baculi et cappae; item septimi candelabri super 
altari, et plurium diaconorum assistentia ; Faldistorio tantum uten- 
tur, apud quod sacras vestes assumere valeant. Pro concessis enim 
in citata Xysti V Constitutione, « quibuscumque aliis Pontificalibus 
insignibus », non esse sane intelligenda declaramus ea, quae ipsis 
Episcopis extra dioecesim sunt interdicta. Loco Dominus vobiscum 
numquam dicent Fax vobis ; trinam benedictionem impertientur num- 
quam, nec versus illi praemittent Sit nomen Domini et Adiutorium, 
sed in Missis tantum pontificalibus, Mitra cooperti, cantabunt for- 
mulam Benedicat vos, de more populo benedicentes: a qua bene- 
dictione abstinebunt, assistente Episcopo loci Ordinario, aut alio 
Praesule, qui ipso Episcopo sit maior, ad quem pertinet eam im- 
pertiri. 

7. - Ad Ecclesiam accedentes, Pontificalia celebraturi, ab eaque 
recedentes, habitu praelatitio induti, supra Mantellettum Crucem gestare 
possunt pectoralem, a qua alias abstinebunt; et nisi privatim per 
aliam portam ingrediantur, ad fores Ecclesiae non excipientur ut 
Ordinarius loci, sed a Caeremoniario ac duobus clericis, nOn tamen 
Canonicis seu Dignitatibus ; seipsos tantum aqua lustrali signabunt, 
tacto aspersorio illis porrecto, et per Ecclesiam procedentes populo 
numquam benedicent. 

8. - Crux pectoralis, a Protonotariis Participantibus in pontifi- 
calibus functionibus adhibenda, aurea erit, cum unica gemma, pendens 
a funiculo serico rubini coloris commixto cum auro, et simili flocculo 
retro ornato. 

9. - Mitra in ipsorum Pontificalibus erit ex tela anrea (num- 
qnam tamen pretiosa) quae cum simplici alternari possit, inxtaCaerem. 
Episcop. (i. xvn. nn. 2 et 3); nec alia Mitra, nisi simplici, diebns 
poenitentialibus et in exsequiis eis uti licebit. Pileolo nigri coloris 
sub Mitra dumtaxat uti poterunt. 

10. - Romae et extra, si ad Missam lectam cum aliqua solemni- 
tate celebrandam accedant, habitu praelatitio induti, praeparationem 
et gratiarum actionem persolvere poterunt ante altare, in genuflexorio 
pulvinaribus tantum instructo, vestes sacras ab altari assumere, ali- 
quem clericum in Sacris assistentem habere, ac duos inferiores mini- 
stros. Fas erit praeterea Canonem et Palmatoriam, Urceum et Pelvim 
cum Manutergio in lance adhibere. In aliis Missis lectis, a simplici 
Sacerdote ne differant, nisi in usu Palmatoriae. In Missis autem 
cum cantu, sed non pontificalibus, uti poterunt etiam Canone et Urceo 
cum Pelvi et lance ad Manutergium. 

11. - Testimonium autem exhibere cupientes propensae volun- 
tatis Nostrae in perinsignem hunc coetum, qui inter cetera praela- 
torum Collegia primus dicitur et est in romana Curia, Protonotariis 
Participantibus, qui a locorum Ordinariis sunt exempti, et ipsos Abba- 
tes praecedunt, facultatem facimus declarandi omnibus, qui Missae 
ipsorum intererunt, ubivis celebrandae, sive in oratoriis privatis, sive 
in altari portatili, per eiusdem Missae auditionem diei festi praecepto 
rite planeque satisfieri. 

12. - Protonotarius Apostolicus de numero Participantium, qui 
ante decimum annum ab adepto Protonotariatu Collegium deseruerit, 
aut qui a decimo saltem discesserit, et per quinque alios, iuxta Xysti V 
Constitutionem, iisdem privilegiis gavisus fuerit, inter Protonotarios 
ad instar eo ipso erit adscriptus. 

II. PROTONOTARII APOSTOLICI SVPRANVMERARII. 

1 3. - Ad hunc Protonotariorum ordinem nemo tamquam privatus 
aggregabitur, sed iis tantum aditus fiet, qui Canonicatu potiuntur in 
tribus Capitulis Urbis Patriarchalium, id est Lateranensis Ecclesiae, 
Vaticanae ac Liberianae ; itemque iis, qui Dignitate aut Canonicatu 
potiuntur in Capitulis aliarum quarumdam extra Urbem ecclesiarum, 
quibus privilegia Protonotariorum de numero Apostolica Sedes con- 
cesserit, ubique fruenda. Qui enim aut in propria tantum ecclesia 
vel dioecesi titulo Protonotarii aucti sunt, aut nonnullis tantum Pro- 
tonotariorum privilegiis fuerunt honestati, neque Protonotariis aliisve 
Praelatis Urbanis accensebuntur, neque secus habebuntur ac illi, de 
quibus hoc in Nostro documento, nn. 80 et 81, erit sermo. 

14. - Canonici omnes, etiam Honorarii, tum Patriarchalium Urbis, 
tum aliarum ecclesiarum, de quibus supra, tamquam singuli, insi- 
gnibus et iuribus Protonotariorum ne frnantur, nec gaudeant nomine 
et honore Praelatorum, nisi prius a Summo Pontifice inter Praelatos 
Domesticos per Breve adscripti sint, et alia servaverint, quae infra 
num. 34 dicuntur. Protonotarius autem ad instar, qui Canonicis 
eiusmodi accenseatur, eo ipso privilegia Protonotarii Supranumerarii 
acquiret. 

15. - Protonotarii Apostolici Supranumerarii subiecti remanent 
proprio Ordinario, ad formam Concilii Tridentini (Sess. 24, C. 11), 
ac eorum beneficia extra Romanam Curiam vacantia Apostolicae Sedi 
minime reservantur. 

16. - Habitum praelati tium gestare valent coloris violacei, in 
sacris functionibus, idest caligas, collare, talarem vestem cum cauda, 
nunquam tamen explicanda, neque in ipsis Pontificalibus celebrandis : 
sericam zonam cum duobus flocculis pariter sericis a laeva pen- 
dentibus, et Palliolum, seu Mantellettum supra Rocchettum : insuper 
nigrum biretum flocculo ornatum coloris rubini: pileum item nigrum 
cum vitta serica, opere reticulato exornata, eiusdem rubini coloris, 

cuius coloris et serici erunt etiam ocelli, globuli, exiguus torulus 
collum et anteriores extremitates vestis ac Mantelletti exornans, 
eorum subsutum, itemqne reflexus (paramani) in manicis (etiam 
Rocchetti). 

17. - Alio autem habitu uti poterunt, Praelatorum proprio, vulgo 
piano, in congregationibus, conventibus, solemnibus audientiis, eccle- 
siasticis et civilibus: idest caligis et collari violacei coloris, veste 
talari nigra cum ocellis, globulis, torulo ac subsuto, ut supra, rubini 
coloris, serica zona violacea cum laciniis pariter sericis et violaceis, 
peramplo pallio talari item serico violaceo , non undulato , absque 
subsuto aut ornamentis quibusvis alterius coloris, ac pileo nigro 
cum chordulis et sericis flocculis rubini coloris. Communi habitu 
incedentes, caligas et collare violacei coloris ac pileum gestare pote- 
runt, ut supra dicitur. 

18. - Propriis insignibus seu stemmatibus imponere poterunt 
pileum cum lemniscis ac flocculis duodecim, sex hinc, sex inde pen- 
dentibus, eiusdem rubini coloris, sine Cruce vel Mitra. 

19. - Habitum et insignia in choro Dignitates et Canonici Pro- 
tonotarii gerent, prout Capitulo ab Apostolica Sede concessa sunt; 
poterunt nihilominus veste tantum uti violacea praelatitia cum zona 
sub choralibus insignibus, nisi tamen alia vestis tamquam insigne 
chorale sit adhibenda. Pro usu Rocchetti et Mantelletti in choro, atten- 
datur utrum haec sint speciali induito permissa; alias enim Proto- 
notarius, praelatitio habitu assistens, neque locum inter Canonicos 
tenebit, neque distributiones lucrabitur, quae sodalibus accrescent. 

20. - Cappam laneam violaceam, pellibus ermellini hiberno tem- 
pore, aestivo autem rubini coloris serico ornatam, induent in Cappellis 
Pontificiis, in quibus locum habebunt post Protonotarios Participantes. 
Ii vero Canonici Protonotarii, qui Praelati non sunt, seu nomine tan- 
tum Protonotariorum, non vero omnibus iuribus gaudent, ut nn. 13 
et 14 dictum est, in Cappellis locum non habebunt, neque ultra 
limites Pontificiae concessionis habitu praelatitio et piano, de quibus 
nn. 16 et 17, uti unquam poterunt. 

3 

21. - Habitu praelatitio induti, clericis quibusvis, Presbyteris, 
Canonicis, Dignitatibus, etiam collegialiter unitis, atque Praelatis 
Ordinum Regularium, quibus Pontificalium privilegium non competat, 
antecedunt, minime vero Vicariis Generalibus vel Capitularibus, Abba- 
tibus, et Canonicis Cathedralium collegialiter sumptis. Ad Crucem 
et ad Episcopum non genutiectent , sed tantum sese inclinabunt; 
duplici ductu thurificabuntur : item si sacris vestibus induti functio- 
nibus in choro adsistant. 

22. - Gaudent induito Oratorii privati domi rurique, ab Ordi- 
nario loci visitandi atque approbandi, in quo, etiam solemnioribus 
diebus (exceptis Paschatis, Pentecostes, Assumptionis B. M. V., 
SS. Apostolorum Petri et Pauli , nec non loci Patroni principalis 
festis) celebrare ipsi Missam poterunt vel alius Sacerdos , in pro- 
priam, consanguineorum, affinium, familiarium et cohabitantium com- 
moditatem, etiam ad praeceptum implendum. Privilegio autem altaris 
portatilis omnino carere se sciant. 

23. - Licet iisdem acta conficere de causis Beatificationis et Cano- 
nizationis Servorum Dei, quo tamen privilegio uti non poterunt, si 
eo loci alter sit e Collegio Protonotariorum Participantium. 

24. - Rite eliguntur in Conservatores Ordinum Regularium 
aliorumque piorum Institutorum, in Iudices Synodales, in Commis- 
sarios et Iudices Apostolicos, etiam pro causis beneficialibus et eccle- 
siasticis. Item apud ipsos professionem Fidei recte emittunt, qui ex 
officio ad eam adiguntur. Ut autem iuribus et praerogativis, hic et 
num. 23 expressis, frui possint, Canonici Protonotarii in S. Theologia 
aut in Iure Canonico doctorali laurea insigniti sint oportet. 

25. - Extra Urbem, et impetrata venia Ordinarii loci, cui erit 
arbitrium eam tribuendi quoties et pro quibus Solemnitatibus voluerit, 
atque obtento etiam consensu Praelati ecclesiae exemptae, in qua 
forte celebrandum sit, pontificali ritu Missas et Vesperas aliasque 
sacras functiones peragere poterunt. Quod functiones attinet collegia- 
liter, seu Capitulo praesente, celebrandas, a propriis Constitutionibus, 
de Ordinarii consensu, provideatur, iuxta Apostolica Documenta. 

26. - Ad ecclesiam accedentes, Pontificalia celebraturi, ab eaque 
recedentes, habitu praelatitio induti, supra Mantellettum Crucem 
gestare possunt pectoralem (a qua alias abstinebunt): et nisi pri- 
vatim per aliam portam ingrediantur, ad fores ecclesiae non exci- 
pientur ut Ordinarius loci, sed a Caeremoniario et duobus clericis, 
non tamen a Canonicis seu Dignitatibus : seipsos tantum aqua lustrali 
signabunt, tacto aspersorio sibi porrecto, et per ecclesiam procedentes 
populo numquam benedicent. 

27. - Pontificalia agent ad Faldistorium , sed vestes sacras in 
sacrario assument et deponent, quae in Missis erunt : a) Caligae et 
sandalia serica cum orae textu ex auro; b) Tunicella et Dalmatica; 

c) Crux pectoralis sine gemmis, e chordula serica rubini ex integro 
coloris pendens, auro non intertexta, simili flocculo retro ornata; 

d) Chirothecae sericae, sine ullo opere phrygio, sed tantum orae 
textu auro distinctae; e) Annulus cum unica gemma; f) Mitra ex 
serico albo, sine ullo opere phrygio, sed tantum cum orae textu ex 
auro, et cum laciniis similiter aureis, quae cum simplici ex lino alter- 
nari poterit, iuxta Caerem. Episcopor. (i. xvii, nn. 2 et 3); haec 
vero simplex, diebus poenitentialibus et in exsequiis una adhibebitur; 
g) Canon et Palmatoria, a qua abstinendum coram Ordinario seu 
maiori; h) Urceus et Pelvis cum Mantili in lance; i) Gremiale. 

28. - In Vesperis solemnibus (post quas benedictionem non imper- 
tientur) aliisque sacris functionibus pontificaliter celebrandis, Mitra, 
Cruce pectorali, Annulo utentur, ut supra. Pileolus nigri dumtaxat 
coloris, nonnisi sub Mitra ab eis poterit adhiberi. 

29. - In pontificalibus functionibus eisdem semper interdi- 
citur usus throni , pastoralis baculi et cappae ; in Missis autem 
pontificalibus , septimo candelabro super altari non utentur , nec 
plurium diaconorum assistentia; Presbyterum assistentem pluviali 
indutum habere poterunt, non tamen coram Episcopo Ordinario aut 
alio Praesule, qui ipso Episcopo sit maior ; intra Missam manus lava- 
bant ad Ps. Lavabo tantum. Loco Dominus vobiscum, nunquam 
dicent Fax vobis; trinam benedictionem impertientur nunquam , nec 

versas illi praemittent Sit nomen Domini et AditUorium, sed in Missis 
tantum pontificalibus, Mitra cooperti, cantabunt formulam Benedicat 
vos, de more populo benedicentes: a qua benedictione abstinebunt 
assistente Episcopo loci Ordinario, aut alio Praesule, qui ipso Epi- 
scopo sit maior, cuius erit eam impertiri. Coram iisdem, in ponti- 
ficalibus celebrantes, Mitra simplici solummodo utantur, et dum illi 
sacra sumunt paramenta, aut solium petunt vel ab eo recedunt, stent 
sine Mitra. 

30. - De speciali commissione Ordinarii , Missam quoque pro 
defunctis, pontificali ritu , celebrare poterunt Protonotarii Supranu- 
merarii, cum Absolutione in fine, Mitra linea utentes; numquam 
tamen eamdem Absolutionem impertiri illis fas erit , post Missam 
ab alio celebratam; quod ius uni reservatur Episcopo loci Ordinario. 

31. - Romae et extra, si ad Missam lectam cum aliqua solemni- 
tate celebrandam accedant, habitu praelatitio induti, praeparationem 
et gratiarum actionem persolvere poterunt ante altare in genu- 
flexorio pulvinaribus tantum instructo, vestes sacras ab altari assu- 
mere (non tamen Crucem pectoralem et Annulum), aliquem clericum 
in Sacris assistentem habere, ac duos inferiores ministros; Cano- 
nem et Palmatoriam, Urceum et Pelvim cum Manutergio in lance 
adhibere; sed ante f. Communio manus ne lavent. In aliis Missis 
lectis, a simplici Sacerdote ne differant, nisi in usu Palmatoriae: 
in Missis autem cum cantu, sed non pontificalibus, uti poterunt 
etiam Canone, Urceo cum Pelvi, ac lance ad Manutergium, nisi ex 
statutis vel consuetudine in propria ecclesia haec prohibeantur. 

32. - Canonico Protonotario Apostolico Supranumerario Pontifi- 
calia peragere cum ornamentis ac ritu superius enunciatis fas non erit, 
nisi intra terminos propriae dioecesis ; extra autem, nonnisi ornatu et 
ritu, prout Protonotarius ad instar, ut infra dicetur, concessum est. 

33. - Cum tamen Canonicos trium Patriarchalium Urbis, ob earum- 
dem praestantiam, aequum sit excellere privilegiis, eo vel magis quod 
in Urbe, ob Summi Pontificis praesentiam, Pontificalium privilegium 
exercere nequeunt, illis permittitur, ut in ecclesiis totius terrarum 

orbis, impetrata Ordinariorum venia, ac Praesulum ecclesiarum exem- 
ptarum consensu, Pontificalia agant cum ritu atque ornamentis nn. 27, 
28, 29 recensitis. Insuper, licet aliquis ex ipsis inter Praelatos non- 
dum fuerit adscriptus, Palmatoria semper, etiam in privatis Missis, 
uti poterit. 

34. - Recensita hactenus privilegia illa sunt, quibus dumtaxat 
Protonotarii Apostolici Supranumerarii fruuntur. Verum, cum eadem 
collective coetui Canonicorum conferantur, Canonici ipsi, tamquam 
singuli, iis uti nequibunt , nisi Praelati Urbani fuerint nominati, et 
antea suae ad Canonicatum vel Dignitatem promotionis et auspicatae 
iam possessionis, atque inter Praelatos aggregationis, ut num. 14 
dicitur, testimonium Collegio Protonotariorum Participantium exhi- 
buerint; coram ipsius Collegii Decano, vel per se vel per legitimum 
procuratorem, Fidei professionem et fidelitatis iusiurandum de more 
praestiterint, ac de his postea, exhibito documento, proprium Ordi- 
narium certiorem fecerint. Quibus expletis, eorum nomen in sylloge 
Protonotariorum Apostolicorum recensebitur. 

35. - Canonici ecclesiarum extra Urbem, qui ante Nostri huius 
documenti Motu Proprio editi publicationem, privilegia Protonota- 
riorum, una cum Canonicatu, sunt assequuti, ab expeditione Brevis, 
de quo supra, num. 14, dispensantur; insiurandum tamen fidelitatis 
coram Ordinario suo praestabunt intra duos menses. 

36. - Collegialiter, tamquam Canonici, pontificalibus functionibus 
iuxta Caeremoniale Episcoporum, sacris vestibus induti adsistentes 
non alia Mitra utantur, quam simplici, nec unquam hoc et ceteris 
fruantur Protonotariorum insignibus et privilegiis extra propriam 
ecclesiam, nisi in diplomate concessionis aliter habeatur. Canonicus 
tamen, qui forte ad ordinem saltem Subdiaconatus non sit promotus, 
neque in choro cum aliis Mitra unquam utatur. In functionibus autem 
praedictis inservientem de Mitra non habebunt, prout in Pontifica- 
libus uni Celebranti competit. Qui in Missa solemni Diaconi, Sub- 
diaconi aut Presbyteri assistentis munus agunt, dum Dignitas, vel 
Canonicus, aut alter Privilegiarius pontificaliter celebrant, Mitra non 



Digitized by 



Google 




— 38 — 

utentur; quam tamen adhibere poterunt Episcopo solemniter cele- 
brante, ut dictum est de collegialiter adsistentibus: quo in casu, cum 
ministrant, aut cum Episcopo operantur, maneant detecto capite. 

37. - Protonotarius Supranumerarius defunctus efferri aut tumu- 
lari cum Mitra non poterit, neque haec eius feretro imponi. 

38. - Ne autem Protonotariorum numerus plus aequo augeatur, 
prohibemus, ne in posterum in ecclesiis, de quibus supra, Canonici 
Honorarii, sive intra, sive extra dioecesim degant, binas partes exce- 
dant eorum, qui Capitulum iure constituunt. 

39. - Qui secus facere, aliisve, praeter memorata, privilegiis et 
iuribus uti praesumpserint, si ab Ordinario semel et bis admoniti non 
paruerint, eo ipso, Protonotariatus titulo, honore, iuribus et privi- 
legiis, tamquam singuli, privatos se noverint. 

40. - Sciant praeterea, se, licet forte plures una simul, non 
tamquam unius ecclesiae Canonici, sed tamquam Protonotarii conve- 
niant, non idcirco Collegium praelatitium constituere; verum, quando 
una cum Protonotariis de numero Participantium concurrunt, v. gr. 
in Pontificia Cappella, tunc quasi unum corpus cum ipsis effecti cen- 
sentur, sine ullo tamen amplissimi Collegii praeiudicio, ac servatis 
eiusdem Cappellae et Familiae Pontificiae consuetudinibus. 

41. - Si quis (exceptis Canonicis trium Patriarchalium Urbis) 
quavis ex causa Dignitatem aut Canonicatum dimittat, cui titulus, 
honor et praerogativae Protonotarii Apostolici Supranumerarii adnexa 
sint, ab eiusmodi titulo, honore et praerogativis statim decidet. Qui 
vero Pontificium Breve inter Praelatos aggregationis obtinuerit, horum 
tantum privilegiis deinceps perfluetur. 

III. PROTONOTARII APOSTOLICI AD INSTAR. 

42. - Inter Protonotarios Apostolicos ad instar Participantium 
illi viri ecclesiastici adnumerantur, quibus Apostolica Sedes hunc 
honorem conferre voluerit, ac praeterea Dignitates et Canonici 
alicuius Capituli praestantioris, quibus collegialiter titulus et privi- 

legia Protonotariorum, cum addito ad instar, ubique utenda, fuerint 
ab eadem Apostolica Sede collata. Canonici enim, qui aut in propria 
tantum ecclesia vel dioecesi titulo Protonotarii aucti sunt, aut non- 
nullis tantum Protonotariorum privilegiis fuerunt honestati, neque 
Protonotariis aliisve Praelatis Urbanis accensebuntur, neque secus 
habebuntur ac illi de quibus hoc in Nostro documento, nn. 80 et 81, 
erit sermo. 

43. - Qui Protonotarii Apostolici ad instar, tamquam singuli, 
iuribus honorantur, eo ipso sunt Praelati Domus Pontificiae; qui 
vero ideo sunt Protonotarii quia alicuius ecclesiae Canonici, Prae- 
latis Domesticis non adnumerantur, nisi per Breve Pontificium, ut 
num. 14 dictum est. Omnes Protonotarii ad instar subiecti rema- 
nent, ad iuris tramitem, Ordinario loci. 

44. - Beneficia illorum, qui Protonotarii ad instar titulo et 
honore gaudent tamquam Canonici alicuius Capituli, si vacent extra 
Romanam Curiam, Apostolicae Sedi minime reservantur. Beneficia 
vero eorum, qui tali titulo et honore fruuntur tamquam privata 
persona, non poterunt nisi ab Apostolica Sede conferri. 

45. - Quod pertinet ad habitum praelatitium, pianum et com- 
munem, stemmata et choralia insignia, habitum et locum in Pon- 
tificia Cappella, omnia observabunt, uti supra dictum est de Proto- 
notariis Supranumerariis, nn. 16, 17, 18, 19, 20. 

46. - Iisdem iuribus gaudebunt, praecedentiae, privati oratorii, 
conficiendi acta Beatificationis et Canonizationis, passivae electionis 
in Conservatores, ceterisque; item recipiendae Fidei professionis, 
reverentiae ad Crucem, thurificationis , quibus omnibus fruuntur 
Protonotarii Supranumerarii, ut supra nn. 21, 22, 23, 24, ac iisdem 
sub conditionibus. 

47. - De venia Ordinarii et Praesulis consensu ecclesiae exem- 
ptae, extra Urbem, Missas, non tamen de requie, pontificali ritu 
et ornatu celebrare poterunt, prout supra notatur, ubi de Proto- 
notariis Supranumerariis, nn. 25, 26, 27, 28, 29; verum his 
legibus: Nec Faldistorio, nec Gremiali unquam utantur, sed una 

cam ministris in scamno , cooperto panno coloris diei , sedeant ; 
caligis et sandaliis ntantnr sericis tantum , cum orae textu item 
serico flavi coloris ornato, et similiter sericis chirothecis sine alio 
ornamento ; Mitra simplici ex serico damasceno, nullo ornamento, ne 
in oris quidem distincta, cum rubris laciniis ad vittas. Extra Cathe- 
drales ecclesias tantum, assistentem Presbyterum habere poterunt 
pluviali indutum ; dummodo non assistat Episcopus Ordinarius, aut 
alius Praesul ipso Episcopo maior. Crucem pectoralem auream sine 
gemmis gerent, appensam funiculo serico violacei ex integro coloris, 
auro non intertexto. Omnia, quae in Missa cantanda vel legenda sunt, 
nunquam ad scamnum, sed ad altare cantabunt et legent. Manus intra 
Missam lavent tantum ad Ps. Lavabo. 

48. - Poterunt insuper, pariter extra Urbem, de venia Ordi- 
narii et cum Praesulis ecclesiae exemptae consensu, Mitra, Cruce 
pectorali et Annulo ornati, ad scamnum, more Presbyterorum, cele- 
brare Vesperas illius festi , cuius Missam ipsi pontificaliter acturi 
sint, vel peregerint (absque benedictione in fine). Iisdem ornamentis 
eodemque ritu uti licebit, de speciali tamen commissione Ordinarii, 
in Vesperis festi, cuius Missa in pontificalibus ab alio quolibet Prae- 
lato celebretur, itemque in benedictione cum Sanctissimo Sacramento 
solemniter (non tamen trina) impertienda, in Processionibus, et in 
una ex quinque absolutionibus in solemnioribus exsequiis, de quibus 
in Pontificali Romano. 

49. - Romae Missam lectam aliqua cum solemnitate cele- 
brantes, si praelatitio habitu sint induti, ea retineant, quae de 
Protonotariis Suprannmerariis, n. 31, constituta sunt; extra Urbem, 
de speciali tamen commissione Ordinarii, eodem modo se gerent; 
aliis in Missis et functionibus, tamquam Praelati Domestici, ut 
n. 78, Palmatoriam tantum, si velint, adhibeant. 

50. - Qui Canonicorum coetui adscriptus, cui hactenus recen- 
sita Protonotariorum ad instar privilegia concessa sint, tamquam 
privata persona iisdem uti velit, prius Breve Pontificium, ut dicitur 
nn. 14 et 43, de sua inter Praelatos Domesticos aggregatione, servatis 

servandis, obtineat, simulque suae ad Canonicatum vel Dignitatem 
promotionis, initaeqne possessionis ac inter Praelatos aggregationis 
testimonium Collegio Protonotariornm Participantium exhibeat. Tum 
coram ipsius Collegii Decano, vel per se vel per legitimum procu- 
ratorem, Fidei professionem ac fidelitatis iusiurandum, de more, 
praestet ; de bis denique, exhibito documento, proprium Ordinarium 
' certiorem faciat. Qui vero tamquam privata persona huiusmodi titu- 
lum rite fuerit consecutus, non ante privilegiis eidem titulo adnexis 
uti poterit, quam legitimum suae nominationis testimonium memorato 
Collegio exhibuerit, Fidei professionem et fidelitatis iusiurandum, uti 
supra, ediderit, de hisque omnibus authenticum documentum suo 
Ordinario attulerit. Haec ubi' praestiterint, eorum nomen in sylloge 
Protonotariornm recensebitur. 

51. - Qui ante has Litteras, Motu Proprio editas, iuribus gau- 
debant Protonotarii ad instar, tamquam alicuius ecclesiae Canonici, 
a postulatione Brevis, de quo in superiori numero, dispensantur, 
quemadmodum et a iureiurando, ut ibidem dicitur, praestando, quod 
tamen proprio Ordinario intra duos menses dabunt. 

52. - Habitum et insignia in choro Dignitates et Canonici Pro- 
tonotarii gerent, prout Capitulo ab Apostolica Sede concessa sunt; 
poterunt nihilominus veste tantum uti violacea praelatitia cum zona 
sub choralibus insignibus, nisi tamen alia vestis, tamquam insigne 
chorale sit adhibenda. Pro usu Rocchetti et Mantelletti in choro atten- 
datur, utrum haec sint speciali induito permissa ; alias enim Proto- 
notarius, habitu praelatitio assistens, neque locum inter Canonicos 
tenebit, neque distributiones acquiret, quae sodalibus accrescent. 

53. - Collegialiter , tamquam Canonici, pontificalibus functio- 
nibus, iuxta Caeremoniale Episcoporum, sacris vestibus induti, assi- 
stentes, non alia Mitra utentur quam simplici, nec unquam hoc 
aliisve supra memoratis insignibus et privilegiis extra propriam 
ecclesiam uti poterunt, nisi in concessionis diplomate aliter habeatur. 
Canonicus tamen , qui forte ad ordinem saltem Subdiaconatus non 
sit promotus, ne in choro quidem cum aliis Mitra unquam utatur. 



Digitized by 



Google 



— 42 



In functionibus autem praedictis inservientem de Mitra non habe- 
bunt, prout in Pontificalibus uni Celebranti competit. Qui in Missa 
solemni Diaconi, Subdiaconi aut Presbyteri assistentis munus agunt, 
dum Dignitas, vel Canonicus, aut alter Privilegiarius pontificaliter 
celebrant, Mitra non utentur; quam tamen adhibere poterunt, Epi- 
scopo solemniter celebrante, ut dictum est de collegialiter adsisteu- 
tibus; quo in casu, cum ministrant, aut cum Episcopo operantur, 
maneant detecto capite. 

54. - Protonotarius ad instar defunctus efferri aut tumulari 
cum Mitra non poterit, nec eius feretro ipsa imponi. 

55. - Ne autem Protonotariorum numerus plus aequo augeatur, 
prohibemus, ne in posterum in ecclesiis, de quibus supra, Canonici 
Honorarii, sive intra, sive extra dioecesim degant, binas partes 
excedant eorum, qui Capitulum iure constituunt. 

56. - Qui secus facere, aliisve, praeter memorata, privilegiis et 
iuribus uti praesumpserint, si ab Ordinario semel et bis admoniti non 
paruerint, eo ipso, Protonotariatus titulo, honore, iuribus et privi- 
legiis, tamquam singuli, privatos se noverint. 

57. - Sciant praeterea, se, licet forte plures una simul, non 
tamquam unius ecclesiae Canonici, sed tamquam Protonotarii, con- 
veniant, non idcirco Collegium Praelatitium constituere; verum, 
quando una cum Protonotariis de numero Participantium concurrunt, 
v. gr. in Pontificiis Cappellis, tunc quasi unum corpus cum ipsis cen- 
sentur, sine ullo tamen amplissimi Collegii praeiudicio, ac servatis 
eiusdem Cappellae et Familiae Pontificiae consuetudinibus. 

58. - Si quis, quavis ex causa, Dignitatem aut Canonicatum 
dimittat, cui titulus, honor et praerogativae Protonotariorum ad instar 
adnexa sint, statim ab iisdem titulo, honore et praerogativis decidet. 
Qui vero Pontificium Breve inter Praelatos aggregationis obtinuerit, 
horum tantum privilegiis deinceps perfruetur. 

IV. PROTONOTARII APOSTOLICI TITVLARES SEV HONORARII. 

59. - Cum Apostolica Sedes non sibi uni ius reservaverit Proto- 
notarios Titulares seu honorarios nominandi, sed Nuntiis Apostolicis, 
Collegio Protonotariorum Participantium et forte aliis iamdiu illud 
delegaverit; antequam de eorum privilegiis ac praerogativis aliquid 
decernamus, leges seu conditiones renovare placet, quibus rite 
honesteque ad eiusmodi dignitatem quisque candidatus valeat evehi, 
iuxta Pii PP. VII Praedecessoris Nostri Constitutionem < Cum innu- 
meri », Idibus Decembr. mdcccxviii datam. 

60. - Quoties igitur de honorario Protonotariatu assequendo 
postulatio praebeatur, proferantur, ab Ordinario recognita, testi- 
monia, quibus cons.tet indubie: l.° de honesta familiae conditione; 
2.° de aetate saltem annorum quinque et viginti; 3.° de statu clericali 
ac caelibe ; 4.° de Laurea doctoris in utroque, aut canonico tantum 
Iure, vel in S. Theologia, vel in S. Scriptura; 5.° de morum hone- 
state et gravitate, ac de bona apud omnes aestimatione ; 6.° de non 
communibus in Ecclesiae bonum provehendum laudibus comparatis; 
7.° de idoneitate ad Protonotariatum cum decore sustinendum, habita 
etiam annui census ratione, iuxta regionis cuiusque aestimationem. 

61. - Quod si huiusmodi Protonotariatus honor alicui Cano- 
nicorum coetui collective ab Apostolica Sede conferatur (quod ius, 
collective Protonotarios nominandi, nemini censeri posse delegatum 
declaramus), eo ipso, quo quis Dignitatem aut Canonicatum est 
legitime consequutus, Protonotarius nuncupabitur. 

62. - Pariter, qui Vicarii Generalis aut etiam Capitularis 
munere fungitur, hoc munere dumtaxat perdurante, erit Protono- 
tarius Titularis; hinc, si Dignitate aut Canonicatu in Cathedrali non 
gaudeat, quando choro interesse velit, habitu Protonotarii praela- 
titio, qui infra describitur, iure utetur. 

63. - Protonotarii Apostolici Titulares sunt Praelati extraUrbem, 
qui tamen subiecti omnino manent locorum Ordinariis; Praelatorum 

Domas Pontificiae honoribus non gaudent, neque inter Summi Pon- 
tificis Familiares adnumerantnr. 

64. - Extra Urbem, dummodo Summus Pontifex eo loci non 
adsit, in sacris functionibus rite utuntur habitu praelatitio, nigri ex 
integro coloris, idest veste talari, etiam, si libeat, cum cauda (num- 
quam tamen explicanda), zona serica cum duobus flocculis a laeva 
pendentibus , Eocchetto , Mantelletto et bireto , absque ulla horum 
omnino parte subsutum aut ornamentum alterius coloris ferente. 

65. - Extra Urbem, praesente Summo Pontifice, descripto ha- 
bitu indui possunt, si hic tamquam chorale insigne concessus sit, 
vel si quis uti Vicarius adfuerit. 

66. - Habitu praelatitio induti , omnibus clericis, Presbyteris, 
etiam Canonicis, singulatim snmptis, praeferantur, non vero Cano- 
nicis, etiam Collegiatarum, collegialiter convenientibus, neque Vica- 
riis Generalibus et Capitularibus, aut Superioribus Generalibus Or- 
dinum Regularium, et Abbatibus, ac Praelatis Romanae Curiae; non 
genuflectunt ad Crucem vel ad Episcopum, sed tantum se inclinant, 
ac duplici ductu thurificantur. 

67. - Super habitu quotidiano, occasione solemnis conventus, 
audientiae et similium , etiam Romae et coram Summo Pontifice , 
zonam tantum sericam nigram, cum laciniis item nigris, gestare 
poterunt, cura pileo chordula ac floccis nigris ornato. 

68. - Propriis insignibus, seu stemmatibus, pileum imponere 
valeant, sed nigrum tantummodo, cum lemniscis et sex hinc sex 
inde flocculis pendentibus, item ex integro nigris. 

69. - Si quis Protonotarius Titularis, Canonicatus aut Digni- 
tatis ratione, choro intersit, circa habitum se gerat iuxta normas 
Protonotariis ad instar constitutas, num. 52, vestis colore excepto. 

70. - Sacris operantes, a simplicibus Sacerdotibus minime diffe- 
rant; attamen extra Urbem in Missis et Vesperis solemnibns, pari- 
terque in Missis lectis aliisque functionibus solemnius aliquando cele- 
brandis, Palmatoria tantum ipsis utenda conceditur, excluso Canone 
aliave pontificali supellectili. 

71. - Quod pertinet ad acta in causis Beatificationis et Cano- 
nizationis, et ad passivam electionem in Conservatores ac cetera, 
iisdem iuribns gaudent, quibus fruuntur Protonotarii Supranume- 
rarii, uti nn. 23 et 24 supra dictum est. 

72. - Beneficia eorum qui, tamquam privatae personae, Pro- 
tonotariatum Titularem assequuti sunt, non vero qui ratione Vica- 
riatus, Canonicatus sive Dignitatis eodem gaudent , ab Apostolica 
tantum Sede conferantur. 

73. - Noverint autem, se, licet forte plures una simul, non 
tamquam unius ecclesiae Canonici, sed tamquam Protonotarii, con- 
veniant, non ideo Collegium constituere. 

74. - Tandem qui Protonotariatu Apostolico honorario donati 
sunt tamquam privatae personae, titulo, honoribus et privilegiis 
Protonotariatus uti nequeunt, nisi antea diploma suae nominationis 
Collegio Protonotariorum Participantium exhibuerint, Fideique pro- 
fessionem, ac fidelitatis iusiurandum coram Ordinario, aut alio viro 
in ecclesiastica dignitate constituto emiserint. Qui vero ob Canonica- 
tum, Dignitatem, aut Vicariatum eo potiti fuerint, nisi idem prae- 
stiterint , memoratis honoribus et privilegiis , quae superius recen- 
sentur, tantummodo intra propriae dioecesis limites uti poterunt. 

75. - Qui secus facere, aliisque, praeter descripta, privilegiis 
uti praesumpserint, si ab Ordinario semel et bis admoniti non pa- 
ruerint, eo ipso honore et iuribus Protonotarii privatos se sciant: 
quod si Protonotariatum tamquam privata persona adepti sint, 
etiam titulo. 

76. - Vicarii Generales vel Capitulares , itemque Dignitates 
et Canonici nomine atque honoribus Protonotariatus Titularis gau- 
dentes, si , quavis ex causa , a munere , Dignitate aut Canonicatu 
cessent, eo ipso, titulo, honoribus et iuribus ipsius Protonotariatus 
excident. 

B). - DE CETERIS PRAELATIS ROMANAE CVRIAE. 

77. - Nihil detractum volumus honoribus, privilegiis, praeemi- 
nentiis , praerogativis , quibus alia Praelatorum Romanae Curiae 
Collegia, Apostolicae Sedis placito, exornantur. 

78. - Insuper concedimus, ut omnes et singuli Praelati Urbani 
seu Domestici, etsi nulli Collegio adscripti, ii nempe, qui tales renun- 
ciati , Breve Apostolicum obtinuerint , Palmatoria uti possint (non 
vero Canone aut alia pontificali supellectili) in Missa cum cantu, vel 
etiam lecta, cum aliqua solemnitate celebranda; item in Vesperis 
aliisque solemnibus functionibus. 

79. - Hi autem habitum sive praelatitium, sive, quem vocant, 
pianurn , gestare poterunt , iuxta Romanae Curiae consuetudinem, 
prout supra describitur nn. 16, 17; numquam tamen vestis talaris 
caudam explicare, neque sacras vestes ex altari assumere valeant, 
nec alio uti colore, quam violaceo, in bireti flocculo et pilei vitta, 
opere reticulato distincta, sive chordulis et flocculis, etiam in pileo 
stemmatibus imponendo, ut n. 18 dictum est, nisi, pro eorum aliquo, 
constet de maiori particulari privilegio. 

C). - DE DIGNITATIBVS, CANONICIS ET ALIIS, 

QVI NONNVLLIS PRIVILEGIIS 
PRAELATORVM PROPRIIS FRVVNTVR. 

80. - Ex Romanorum Pontificum indulgentia, insignia quaedam 
praelatitia aut pontificalia aliis Collegiis, praesertim Canonicorum, 
eorumve Dignitatibus, quocumque nomine nuncupentur, vel a priscis 
temporibus tribui consueverunt ; cum autem eiusmodi privilegia demi- 
nutionem quamdam episcopali dignitati videantur afferre, idcirco ea 
sunt de iure strictissime interpretanda. Huic principio inhaerentes, 
expresse volumus, ut, in pontificalium usu, nemini ad aliquod ex supra 

memoratis Collegiis pertinenti in posteram ampliora suffragentur pri- 
vilegia, quam quae, superius descripta, competunt Protonotariis sive 
Supranumerariis, sive ad instar, et quidem non ultra propriae eccle- 
siae, aut ad summum dioeceseos, si hoc fuerit concessum, limites; 
neque ultra dies iam designatos, aut determinatas functiones ; et quae 
arctiora sunt, ne augeantur. 

81. - Quoniam vero de re agitur haud parvi momenti, quippe 
quae ecclesiasticam respicit disciplinam, ne quis audeat, arbitraria 
interpretatione, maiora quam in concedentis voluntate fuerint, sibi 
privilegia vindicare ; quin potius paratum sese ostendat, quatenus illa 
excesserint, minoribus coarctari ; singulis locorum Ordinariis, quorum 
sub iurisdictione vel quorum in territorio , si de exemptis agatur, 
aliquis ex praedictis coetibus inveniatur, demandamus, ut, tamquam 
Apostolicae Sedis Delegati, Apostolicarum Concessionum documenta 
ipsis faventia, circa memorata privilegia, intra bimestre tempus ab 
hisce Nostris Ordinationibus promulgatis, sub poena immediatae amis- 
sionis eorum quae occultaverint, ad se transmitti curent, quae intra 
consequentem mensem ad Nostram SS. Rituum Congregationem mit- 
tant. Haec autem, pro suo munere, omnia et singula hisce Nostris 
dispositionibus aptans, declarabit et decernet, quaenam in posterum 
illis competant. 

Haec omnia rata et firma consistere auctoritate Nostra 
volumus et iubemus : contrariis non obstantibus quibus- 
cumque. 

Datum Romae apud S. Petrum, die xxi Februarii mcmv, 
Pontificatus Nostri anno secundo. 

PIVS PP. X 

EPISTOLA 



DILECTO FILIO 
LVDOVICO PECHENARD 

PROTON. APOSTOLICO, CATHOLICI INSTITVTI PARISIENSIS RECTORI 



PIVS PP. X 

DILECTE FILI 

SALVTEM EL APOSTOLICAM BENEDICTIONEM 



a olemne illud semper Ecclesiae fuit, doctrinae studia 
colere tuerique diligenter, idque non modo in sacris 
disciplinis, quanquam in his, uti par est, maxime; verum 
etiam in ceteris: propterea quod istae quidem non parum 
ad illas afferunt adiumenti. Intimo enim quodam vinculo 
aptae inter se et connexae utraeque sunt; utpote a Deo, 
scientiarum Domino, profectae, a quo, tanquam ab unico fonte, 
quaecumque vera sunt, necessitate manant. Profecto Deces- 
sores Nostri omni tempore ad Apostolici muneris partes arbi- 
trati sunt pertinere, eruditionem omne genus fovere pro 
viribus: nec ultima laus est Pontificum Romanorum, nobiles 
illas aevo medio condidisse opibusque et maximis beneficiis 
ornasse studiorum Universitates, quas, quae nunc florent, suas 
quasi quasdam parentes agnoscunt. Iam vero similem Nos 
curam de bonarum artium studiis cum geramus, equidem 

grata habuimus, quae de isto, cui praesides, Instituto haud 
ita pridem significasti coram. Sed tamen, ut melius pateat 
quemadmodum Nos erga illud affecti simus, has ad te visum 
est litteras mittere. Ac primum egregia danda laus est Vene- 
rabilibus Fratribus e Gallia Episcopis, quorum et auctoritate 
praecipue Institutum regitur, et providentia tuitioni ipsius 
studiose consulitur. Tum non mediocriter ii laudandi catholici 
homines, quotquot id ipsum existimant dignum, cui prolixe de 
facultatibus suis opitulentur. Hi nimirum persuasum habent, 
id quod res est, plurimum interesse civitatis aeque ac reli- 
gionis, sic, in magnis potissimum lyceis, institui adolescentes, 
ut cum solidae doctrinae praeceptis simul christianos hau- 
riant spiritus; hodie autem, ut cum maxime, oportere vulgo 
sacerdotes esse non solum a theologia bene instructos, sed 
etiam a philosophia, a iure, a cognitione naturae, a litteris. 
Usitatum quippe est ac prope quotidianum apud homines, 
opinione potius quam re doctos, tela adversus fidem undique 
in officina scientiae conquirere. Novimus autem, quam libenter 
vix attinet dicere, Instituto Parisiensi, uti nunquam defue- 
rint, ita minime in praesens desiderari decuriales doctores 
eiusmodi, qui et scientiae et religioni ornamento sint. Atque 
hi, suum exequendo munus, nostris temporibus, si unquam 
alias, difficile et arduum, probe meminisse videntur, quid a 
se officium postulet; id est, ut sanctissima sapientiae veteris 
principia in tuto collocent; hoc primum: deinde ut, progre- 
dientis eruditionis ratione habita, quidquid veri est recen- 
tiorum sollertia repertum, minime negligant. Enimvero has 
migrare et non servare leges multi consueverunt, neque ex 
eis tantummodo, qui catholicae professioni adversantur, sed 

4 

quicumque praeterea traditionem magisteriumque Ecclesiae 
non tanti a se fieri ostendunt, quanti debent; quique illud 
videntur sine ulla exceptione probare velle, quod dici solet: 
cras, quod hodie falsum, habebitur verum. Hinc illa pervulgata 
ratio submovendi vetera, obtrudendi nova, nullam fere ob 
aliam causam, nisi novitatis; tamquam doctrinae summa in 
fastidio quodam vetustatis ponenda sit. Verum ab ista vos 
ratione dehortari supervacaneum est: novimus vestri in Apo- 
stolicam Sedem obsequii diligentiam ; nec vero dubitari licet, 
quin velitis etiam in hoc genere Romano Pontifici semper 
probari. Quare Institutum vestrum quod laetos ad hoc tempus 
fructus apud vestrates pepererit, gratulamur; idem ut bona 
utilitatum ac nominis incrementa capiat, valde cupimus: in 
eam rem omnes, qui quoquo modo ipsum participant aut 
iuvant, ut, quantum quisque possit, nitantur, etiam atque 
etiam hortamur. Auspex interea divinae opis tibi, dilecte fili, 
cisque sit Apostolica Benedictio, quam peculiaris quoque 
benevolentiae Nostrae testem peramanter vobis in Domino 
impertimus. 

Datum Romae apud S. Petrum, die xxn Februarii mdccccv, 
Pontificatus Nostri anno secundo. 

PIVS PP. X 

EPISTOLA 



DILECTO FILIO 
THOMAE KENNEDY 
PONTIFICIAE DOMVS ANTISTITI 
RECTORI VRBANI COLLEGII 
PRO ALYMNIS FOEDERATARVM AMERICAE CIVITATVM 



PIVS PP. X 

DILECTE FILI 

SALVTEM ET APOSTOLICAM BENEDICTIONEM 



S uum, haud ita pridem, te, una cum alumnis tuo regi- 
mini creditis, admissione Nostra donavimus, placuit 
testari coram amplissimis verbis qua existimatione quaque 
benevolentia Collegium vestrum prosequeremur. Et merito 
id quidem. Videramus enim, ex annuo in scholis periculo 
stataque praemiorum distributione, sic alumnos istos in disci- 
plinarum sacrarum studia incubuisse strenue, ut tulisse pri- 
mas laetarentur. Aliunde vero non ignorabamus diligentiae 
huic in sacris excolendis doctrinis parem esse et disciplinae 
servandae constantiam et exercendae pietatis ardorem. Libet 
igitur iterum per litteras gratulari tibi, qui egregie Rectoris 
munere fungeris; gratulari simul alumnis omnibus, qui optime 
industriis tuis obsecundant. Crescat, hoc plane optamus et 

ominamur, crescat adolescentium numerus, qui ex Americae 
foederatis Civitatibus huc transmeent, catholicam sapientiam 
in ipso fidei centro apud Cathedram Beati Petri Apostolorum 
Principis hausturi. Equidem ex vestro Collegio, ut multa 
apud vestrates in Religionis utilitatem provenisse scimus, sic 
ampliora in posterum proventura confidimus. Hoc ut eveniat, 
tibi, dilecte fili, tuisque in Collegio moderando adiutoribus 
nec non alumnis singulis, Apostolicam Benedictionem, cari- 
tatis Nostrae pignus et munerum divinorum auspicem, aman- 
tissime in Domino impertimus. 

Datum Romae apud S. Petrum, die xxvn Februarii mdccccv, 
Pontificatus Nostri anno secundo. 

PIVS PP. X 

LETTERA 



AT. SIGNOR CARDINALE 
DOMENICO SVAMPA 
ARCIVESCOVO DI BOLOGNA 



Signor Cardinale, 

H a lettera circolare dei 28 Luglio 1904, diretta dal 
Signor Cardinale Nostro Segretario di Stato ai Revmi 
Ordinari d’ Italia, stabiliva con tanta precisione le Nostre 
prescrizioni specialmente riguardo i Comitati Cattolici e 
1’azione popolare cristiana, che anche i meno eruditi negli 
elementi dei Catechismo avrebbero dovuto intendere, che non 
si pu6 avere azione cattolica di vero nome senza la imme- 
diata dipendenza dai Vescovi. 

* 

Ma, come nel campo della parabola evangelica, anche 
in quello dell’azione cattolica giti da qualche tempo venne 
soprasseminata la zizzania, che cresce e soffoca 1’eletto grano; 
e questo non per opera di aperti nemici, ma di quelli stessi, 
che si professano e si vantano di essere cattolici. 

E tali sono i cosi detti Democratici cristiani autonomi, 
che per desiderio di una liberti! male intesa mostrano coi 
fatto di scuotere ogni disciplina; aspirano a novita perico- 
lose, che la Chiesa non pud approvare; si atteggiano a con- 
tegno autorevole per imporsi. giudicare e criticare ogni cosa, 

e arrivano al punto di chiamarsi pronti a piegare diuauzi 
alia infallibilia, ma non alPobbedienza. 

Che se si volessero argomenti a provare che cotali pel 
logico svolgimento dei loro principi si sono fatti esplicita- 
mente ribelli alPautorita della Chiesa, lo dimostra quanto 
asseriscono nei loro convegni dichiarandosi indipendenti , 
quanto pubblicano sui loro giornali e periodici propugnando 
la loro opera e giustificando la loro condotta; quando final- 
mente alie solenni proibizioni di venerandi Prelati rispon- 
dono o colPasserire che tali proibizioni non riguardano la 
loro societ^ e le loro persone, o coi proclamare, che il Papa 
ed i Yescovi hanno si il diritto di giudicare delle cose spet- 
tanti alia fede ed alia morale, ma non quello di dirigere 
Pazione sociale; e quindi essi si tengono liberi di progredire 
nel loro lavoro. 

Ci duole poi nelPanimo di sapere ascritti a questa Demo- 
crazia autonoma tanti poveri giovani, che davano le migliori 
speranze, ai quali vorremmo dire coi pid compassionevole 
affetto: Guardatevi, perche siete tratti in inganno da chi 
vi circuisce colle lusinghe, vi assorda coi discorsi e non si 
fa scrupolo di condurvi per una via, che vi porta a rovina. 

E non possiamo fare a meno di manifestare il Nostro 
immenso rammarico leggendo giornali e periodici, che pur 
dicendosi cattolici, non solo censurano i forti richiami dei 
Yescovi, che giustamente condannano i Democratici auto- 
nomi, ma ardiscono di vilipendere colle pih ingiuriose insi- 
nuazioni coloro, che lo Spirito Santo pose a reggere la sua 
Chiesa. Colpa questa nefanda, che dimostra da quale spirito 
gli scrittori sieno animati! 

Ora, siccome si e gia annunziato che in questo mese 
sarit tenuto in cotesta citta un Congresso, in cui i Demo- 
cratici autonomi prenderanno le pid .importanti deliberazioni 
per proclamare altamente la loro indipendenza , crediamo 
necessario di dirigere a Lei, Signor Cardinale, questa lettera 
scritta tutta di Nostro pugno: 

* l.° Per protestare altamente contro le subdole afferma- 
zioni, che il Papa non ha pariato, che il Papa approva, e 
che, se pur qualche volta desso fa dei richiami, questi gli 
sono imposti da altri. 

2.° Per dichiarare che tutti quelli, che non a parole, 
ma coi fatti vogliono dimostrarsi veri cattolici, non dovranno 
prender parte a tale Congresso: 

B.° Che molto meno potranno parteciparvi i Sacerdoti, 
anche per non provocare quelle pene canoniche, che con 
dolore, ma siamo risoluti di infliggere ai disobbedienti. 

4.° Finalmente per ricordare la grave responsabilitit che 
si assumono tutti coloro, che in qualunque modo propu- 
gnano questa associazione, che porta nella vera azione cat- 
tolica il disordine, e reca tanto danno ai poveri giovani, i 
quali, esposti a mille altri pericoli, hanno tanto bisogno di 
essere fermi senza malintesi nei principi cattolici. 

Speriamo, che questa Nostra lamentanza, che Elia potr& 
far pubblica, chiami a seria riflessione e a resipiscenza i col- 
pevoli, e frattanto impartiamo a Lei, Signor Cardinale, con 
effusione di cuore 1’Apostolica Benedizione. 

Dal Vaticano, il 1° Marzo 1905. 

P1VS PP. X 



Digitized by 



Google 




— 56 — 

EPISTOLA 

DILECTO FILIO NOSTRO 

ANTONIO IOSEPH TIT. S. MARIAE ANGEL. IN THERMIS 
S. R. E. PRESBYTERO CARDINALI GRVSCHA 
ARCHIEPISCOPO VINDOBONENSIVM 
CETERISQVE ARCHIEPISCOPIS ET EPISCOPIS AV STRIAE 

VINDOBONAM 



PIVS PP. X 

DILECTE FILI NOSTER ET VENERABILES FRATRES 
SALVTEM ET APOSTOLICAM BENEDICTIONEM 



ustriam, catholico caram nomini caussamque sane per- 
nobilem, unde assidue caperet christiana respublica 
decus, dolemus, non ita, ut antea, communem praebere in 
praesens laetitiam professioni catholicae. Tuendae amplifi- 
candaeque fidei a Christo Iesu praepositis, nihil est Nobis 
antiquius quam ut catholicae doctrinae disciplinaeque germen 
non modo in filiis custodiatur Nostris, sed iis etiam in mediis 



florescat, quos non eadem Nobiscum communio devincit. At 
lacrymabili nimium fortuna, quos Nostra institutio aluit, eos 
ipsos quandoque aspicimus abire prodige a Nobis, ac san- 
ctissima praecepta et documenta vitae, hausta ex illibato 
Christi fonte, dissentiendo publice propulsare, et nova placita 

infenso animo amplecti. Nostra quo spectet maxime oratio, 
perspicuum profecto vobis est, qui, Nobiscum una, satis nun- 
quam censetis posse impie factum defleri, cuius aspectum, 
non multos ante dies, horruit Austriae religio: quod quidem 
factum ideo certe molestissime tulimus, quod addicti studiis 
adolescentes complures, in quibus spes tanta erat suavissime 
posita, a catholica publice sententia recesserint. Solutos sci- 
licet se ab imperio et potestate religiosa volunt, atque e 
sacris legitimis propterea sese expediunt, quia vim multam 
fortitudinemque animi in explendis divinae legis operibus 
catholica religio quaerit, dissidentium coetus non quaerit. 
Hac fieri de ratione comperimus non paucis in Austria fide- 
libus funestissimam illam perniciem animi inferri, catho- 
licum ut deponant nomen atque haereticae sese pravitati 
dedant. Calamitatem nostis, Dilecte Fili Noster et Venerabiles 
Fratres, omnium hanc aestimari iure tristissimam, animas 
interire misere, quae tanti valent, quanti perfusus a Christo 
sanguis. Vos quidem Praesules, quos in excelso ecclesiarum 
munere ad curam populi divina mens posuit, scimus non 
immemores officii esse, sollicitaque sollertia discrimini obsi- 
stere creditarum ovium. Verum quo instant praesentiora 
pericula, eo debent Episcopi maiora adhibere ad praeca- 
vendum studia, tantoque debent alacrius in pastoralibus curis 
eniti. Hanc vero ad rem industriam vestram contendere 
exploratum est iamdiu, habemusque non sine voluptate com- 
pertum, vobis esse vertendum laudi, si maiora christianus 
grex detrimenta non cepit. Hortamur tamen in Christo vos, 
Dilecte Fili Noster et Venerabiles Fratres, animosiores ut 
bello repugnetis in dies, nullumque patiamini abesse a vobis, 

sive privati ni sive publice, studium, unde sarta tecta filiorum 
fides permaneat, habeatque in vobis communio Nostra ab 
infestis armis praesidium. Perillustris ista natio, cuius nobi- 
lissimae sunt in catholica historia laudes, catholica, Deo 
opitulante, persistet, vestra si sedulitas navabit divinae Pro- 
videntiae operam: clara etiam et opibus et concordia et 
quiete manebit, si de religione patrum, in qua salus potis- 
simum Imperii et fortitudo consistunt, invidia aut dissensio 
aut omnis religiosarum simultatum causa prohibeantur. Cete- 
rum vestrae ultro navitati, divinaeque desiderio gloriae, quo 
praecellitis, fidimus, caelestiumque gratiarum auspicium ac 
Nostrae benevolentiae pignus, Apostolicam Benedictionem 
vobis populisque vestris peramanter in Domino impertimus. 

Datum Romae apud S. Petrum, die vi Martii mdccccv, 
Pontificatus Nostri anno secundo. 

PIVS PP. X 

LITTERAE APOSTOLICAE 



QVIBVS COLLEGIVM VRBIS PIVM LATINVM-AMERICANVM 
PONTIFICII TITVLO AVGETVR 
EIVSQVE REGVNDI LEGES SANCIVNTVR 



pivs pp. x 

AD PERPETVAM REI MEMORIAM 



EpSledis Apostolicae providam studiosamque de America 
EBm Latina curam, cum alia argumenta illustrant, tum in 
primis testatur multiplex instituta ratio, ut in ea perampla 
dominici agri parte cultores boni, satis magna copia, sup- 
petant. Huc valent apertae ibidem Domus complures alumnis 
sacri ordinis pietate doctrinaque idonea conformandis: qua- 
rum quidem, novis constituendis dioecesibus, augescit nume- 
rus; atque in earum praecipuis facultas praebita melioris 
notae adolescentibus academicos gradus assequendi. Iam vero 
in hoc Pontificalis providentiae genere facile primas tenet 
Urbanum Collegium, a Decessoribus Nostris fel. rec. Pio IX 
conditum, Leone XIII amplificatum in sacrae iuventutis ex 
America Latina utilitatem. Etenim adolescentes clericos, bona 
indole praeditos et animi et ingenii, missos in hanc Almam 
Urbem, atque ideo ad ipsum ecclesiasticae eruditionis vitae- 

que centrum, ibique, advigilante Iesu Christi Vicario, omnibus 
praesidiis, quae disciplinam optimam deceant, ad sacerdotale 
munus instructos, nemo non videt, eosdem popularibus suis 
et ecclesiae patriae admodum salutares debere exsistere. 

Equidem, si fructus quaerimus, quos Collegium Pium Lati- 
num-Americanum hoc intervallo tulerit, reperiemus rei exi- 
tum exspectationi egregie respondisse: responsurum autem 
de cetero vel melius, si quidem paulo diligentius ea, quae 
in alumnorum delectu sunt servanda, serventur, atque si 
earum regionum nullus sit posthac Episcopus, quin aliquem 
suum alumnum in isto Collegio, ipse non parcens impen- 
diis, collocet. Utrumque Leo, qui, ad religiosam Americae 
Latinae rem rite componendam, Plenarium eorum Episco- 
porum Concilium Romam coegerat, quum, Concilio peracto, 
dimitteret Patres, vehementer eos hortatus est, tanquam 
viderentur dioecesibus suis consulturi satis, si eidem Collegio 
pro facultate consulerent. Hi vero, quum exploratam iam 
ipsi per se haberent huiusce utilitatem Instituti, praeterea 
tanta Pontificis hortatione permoti, non modo se velle osten- 
derunt eius votis satisfacere ; sed etiam, ut Concilii Plenarii, 
quod in ipsa Collegii aede esset actum, monumentum exstaret 
aliquod, magnopere sibi gratum fore significarunt, si Col- 
legium Pontificii titulo honestaretur. Eorumdem sunt illa 
postulata: ut Sodales Societatis Iesu gubernationem Collegii, 
quam obtinent, ratam in perpetuum obtineant; ut praeci- 
puae sanciantur leges, quibus morum et studiorum disci- 
plina Collegii dirigatur; ut, quoniam Collegii aedes, mutui 
nomine, Apostolicae Sedi obligatae sunt longe ultra quam 
pro opibus Collegii liberari hodie queant, benigne Summus 

Pontifex, sibi et successoribus salvo iure, velit in commo- 
diorem Collegio diem exactionem crediti differre. 

Nos autem, quum erga Americae Latinae ecclesias Urba- 
numque ipsarum Collegium, haud secus ac duo illustres Deces- 
sores Nostri, plenum paternae caritatis geramus animum, 
huius testandae benevolentiae occasionem, quam Venerabiles 
Fratres ista rogantes offerunt, perlibenter amplectimur. Ita- 
que firma et stabilia iubentes esse, quae de Collegio sive 
constituendo, sive provehendo Decessorum est auctoritate 
sancitum; atque de eo, quod dictum est, aere alieno edi- 
cturi, quo modo Sedis Apostolicae simul et Collegii ratio- 
nibus consultum esse velimus, his litteris Nos, eadem Apo- 
stolica auctoritate, idem Collegium seu Seminarium Pium 
Latinum-Americanum in Urbe, secundum sacrorum statuta 
canonum sollemniter erigimus et constituimus, ac Pontificii 
titulo decoramus, ipsique omnia privilegia et iura, quae Semi- 
nariis seu Collegiis Pontificiis attribui solent, attribuimus 
ad eas leges, quae infra scriptae sunt. 

I. Munus regendi et moderandi Collegii inclytae Socie- 
tati Iesu, optime usque adhuc de Collegio meritae, perpetuo 
committimus. Quocirca Societatis Praepositus e sacerdotibus, 
qui sibi parent, hos saltem constituet: Rectorem, Ministrum, 
Subministrum , Oeconomum, Magistrum pietatis, Confessa- 
riorum quantum opus fuerit, et Praefectorum contuberniis 
quantum fieri poterit. Idem duos destinabit, alterum hispane, 
alterum lusitane doctum, qui alumnos, in patrio sermone 
litterisque excolendo, ad sacras potissime conciones exer- 
ceant. Praeterea volumus ut alumni ne alias Urbis scholas 
quam Lycei magni Gregoriani celebrent. 

II. Alumni legitimo matrimonio nati, et valetudine bona 
sint, et non deformi corpore. Ad haec voluntatem praefe- 
rant exploratam sacerdotalis ineundae vitae, ac non vulgare 
ingenium discendi studio coniunctum: nec minus eorum debet 
disciplinae amor et integritas morum constare. 

III. Alumni non ante cooptandi sunt, quam exhibito 
testimonio probaverint, se humanitatis et litterarum spatium 
recte confecisse, ideoque idoneos esse, qui maiorem doctri- 
narum cursum ineant. 

IV. Liceat, raro tamen et singularibus de causis, ado- 
lescentes, natu minores necdum gravibus studiis maturos, 
in Collegium admittere, his quidem conditionibus: primum, 
ut eiusmodi nunquam plus quam decem in Collegio sint; 
deinde, decimum tertium aetatis annum compleverint; tum, e 
scholis primordiorum honestum ingenii diligentiaeque testi- 
monium retulerint, iidemque elegantiorum litterarum insti- 
tutionem cum laude, magnam partem, perceperint, itaque 
Romae possint, quod reliquum sit, anno aut summum bien- 
nio absolvere; deinde, aere ipsi suo vel benigne ab aliis col- 
lato, non autem pensionibus seu Capellaniis, quae alumnorum 
caus& constitutae sint, sustententur, quos quidem sumptus 
suppeditatum iri Episcopus, suo et successorum nomine, 
spondeat; postremo, Episcopus ne candidatum Romam ad 
Collegium dimittat, nisi postquam per authenticas litteras 
fidem Rectori fecerit omnia, quae hoc loco sunt requisita, 
suppetere, ab eoque cooptationis, quae permissu Cardinalis 
Patroni facta sit, legitimum documentum acceperit. 

V. Omnes alumni, ne iis quidem exceptis, qui pensio- 
nes seu Capellanias consequuti sint integras, tantum afferre 

debent pecuniae, quantum satis erit ad reditum : quae pecunia 
in thesauro Collegii reponetur, eaque aliam in rem insumi, 
vel Ordinario probante, non poterit. 

VI. Qui suae familiae impensis aut de cuiuspiam bene- 
ficio sustentandus erit, nullo pacto inter alumnos recipiatur, 
nisi, praeter Episcopi sui licentiam, syngrapham afferat, qua 
ipse Episcopus, proprio et successorum nomine, obligatio- 
nem se suscepisse testetur subministrandi Collegio pecuniam 
pro alumno debitam, si quidem huius propinqui vel alii qui 
fidem dederunt, eam praestare aut neglexerint aut nequiverint. 

VII. Universis et singulis Americae Latinae Episcopis 
omni ope curandum est, ut in Collegio pensiones id genus, 
quae vernaculo sermone Becas dici solent, alumnis sustentandis 
instituantur, Capellaniarum titulo ; quarum reditibus alumni 
qui fruantur, suae quisque Capellaniae fundatorem Deo com- 
mendare, quotidie quidem tertiam marialis Rosarii partem rite 
recitando, in singulos autem menses semel aut sancta de altari 
libando aut sacerdotes sacrum faciendo, debeant. Pecuniae 
vero summa cuiusque Capellaniae constituendae Consilio Pon- 
tificali Stipi Petrianae administrandae tradetur : quod Consilium 
reditus huius pecuniae statis temporibus Collegio pensitabit. 

VIII. Alumni, sive in doctrinae studiis indiligentes, sive 
in cultu pietatis desidiosi, sive qui ea natura eisque moribus 
exstiterint, ut sodalibus offensioni et Collegio perturbationi 
sint, si quidem opportune correpti, non se tamen emenda- 
rint penitus, e Collegio sine dubitatione expellantur. Expel- 
lendi potestatem Rector obtineat ; is tamen in causis singulis, 
ut rite se pro tanta rei gravitate gerat, moderatores Collegii 
ceteros in consilium adhibebit. 



Digitized by ooQle 




— 64 — 



IX. Alumnis qui, semel et iterum facto periculo, aca- 
demicos gradus in Lyceo magno Gregoriano adipisci nequi- 
verint, minime licebit, sine Nostra aut successorum Nostro- 
rum venia, in aliquo Americae Latinae gymnasio aut alibi 
tertium periclitari. 

X. Integrum Rectori erit sinere, ut alumni, qui studio- 
rum cursum absolverint, in Collegio dies aliquot, non plus 
triginta, ante reditum in patriam, morentur; obnoxii tamen 
etiamtum Collegii legibus et moderatorum auctoritati. 

XI. Rector quotannis de disciplinae rationibus, de moribus 
alumnorum, de rei familiaris conditione accuratam descriptio- 
nem duplici exemplo conficiet; quorum alterum, Cardinali 
Patrono, alterum, cui quidem idem Cardinalis subscripserit, 
Nobis et successoribus Nostris deferet. Idem ad omnes Ame- 
ricae Latinae Episcopos, praeter descriptionem eiusmodi sum- 
matim factam, aliam de alumnis cuiusque peculiarem mittet. 

Haec decernimus et statuimus, contrariis non obstan- 
tibus quibuscumque. Item quae in utilitatem Collegii oeco- 
nomicam vel a Decessoribus Nostris vel a Nobis decreta et 
statuta sunt, ea confirmamus rataque habemus. Quod vero 
ad domesticam disciplinam pertinet, Collegii moderatoribus 
mandamus, ut eius temperandae rationem, collatis consiliis 
cum Cardinali Patrono et cum Praeposito Societatis Iesu, 
opportune retractent, eamque retractatam Nobis probandam 
atque auctoritate iussuque Nostro stabiliendam offerant. 

Reliquum est, ut omnes, quoscumque haec causa attin- 
git, non modo quae praescripta a Nobis hic sunt, religiose 
servent, quod minime dubitamus, sed etiam ex eisdem prae- 

scriptionibus nitantur quam laetissimos fructus elicere, quod 
magnopere hortamur. Itaque religiosi viri, quorum vigilan- 
tiae et curis tot sunt Americanarum Ecclesiarum spes con- 
creditae, non satis habebunt, alumnos apud se tanquam in 
umbraculis diligenter excoluisse ; verum eosdem iam in 
solem atque pulverem eductos, et trans Oceanum in sacris 
muneribus desudantes, pergent consiliis, hortamentis, omni 
denique amoris officio adiuvare universos. Hi vicissim dociles 
se bonis patribus dabunt, et hanc maxime eis itemque Apo- 
stolicae Sedi studebunt referre gratiam, ut illorum disciplina 
multum profecisse videantur. Episcopi vero in dies melius 
ostendent, hoc suum Collegium sibi non minus esse cordi 
quam Nobis, qui certe, ipsorum praecipue caus&, habemus 
carissimum: ideoque ad eius stabilitatem et incrementum 
nitentur, quantum quisque poterit, conferre. — Deprecante 
Maria labis nescia, cuius in tutela Collegium est, faveat 
optatis Nostris divina benignitas ; atque auxiliorum eius sit 
auspex Apostolica Benedictio, quam omnibus, quos memora- 
vimus, universaeque Americae Latinae peramanter in Domino 
impertimus. 

Datum Romae apud S. Petrum, die xix Martii an. mdccccv, 
Pontificatus Nostri secundo. 

PIYS PP. X 

ALLOCVTIO 



HABITA IN CONSISTORIO 
DIE XXVII MARTII MDCCCCV 



VENERABILES FRATRES 

fgTttl mplissimum coetum vestrum tertium pro officii mu- 
nere allocuturos, piget Nos admodum ea iterum afferre 
argumenta, quae non laetitiam faciant, sed moerorem con- 
firment. Sed nostis optime, hunc esse Dei, provide dispo- 
nentis, nutum, ut tristibus Ecclesia ne careat unquam, ut 
nempe eo digna sit Sponso, qui, quo illam sibi exhiberet 
gloriosam, non habentem maculam, poni voluit in signum 
cui contradiceretur. 

Querebamur ad vos, Venerabiles Fratres, consilia agitari 
apud Gallos, quae maxime religioni essent infesta: quere- 
bamur propositum non eam modo rescindendi pactionem, 
quam, superiore ineunte saeculo, ad commune religionis et 
civitatis bonum, Romanus Pontifex ac reipublicae Gallorum 
moderatores fecerant, sed, lege lata, civilis imperii ab Ecclesia 
discidium perpetuo sanciendi. Iamvero, etsi Nos omni studio 
omnique qua licebat ratione, etiam postremis hisce diebus, 
tantam cladem avertere conati sumus, quin et conari adhuc 
voluntas est, quum nihil a Nobis longius absit quam velle 
Nos a pactis conventis eximere; attamen eo res urgetur 
ardore, ut sit plane pertimescendum, ne brevi ad exitus 
adducatur. — Gallorum gentis, quam Nos ex animo ada- 

mamus, vicem dolemus graviter: quidquid enim damni ubivis 
faciat Ecclesia, id experiendo novimus rei quoque publicae 
detrimentum esse. Teneant hoc probe, non ii modo qui in 
Gallia catholicarum sunt partium, quibus Ecclesiae defen- 
sionem suscipere sanctum esse debet; verum etiam pacis 
publicaeque securitatis quotquot sunt amatores, ut communi 
demum studio tantam patriae perniciem prohibeant. 

Haec inter, Venerabiles Fratres, contristat adhuc animum 
immanitas belli, quo extremae iamdiu Orientis orae caedibus, 
incendiis, sanguine funestantur. Quot ibi rerum lacrymae! — 
Vices Illius in hisce terris gerentes, qui auctor est et con- 
ciliator pacis, Deum, in spiritu humilitatis, enixe obsecramus 
ut principibus ac populis quae ad concordiam pertinent con- 
silia benigne impertiat. Tot plane tantaque genus ubique 
hominum conficiunt mala, ut non sit opus armorum etiam 
strepitu perturbari et contentione bellorum 1 

Quantum pacis studio ex omni parte sit tribuendum, 
sensere nuper feliciter qui Brasiliam, Peruviam, Boliviam 
supremo imperio moderantur. Exortis enim de praescribendis 
regendisque finibus controversiis, inter foederatas Brasiliae 
civitates et utramque gentem, peruvianam videlicet ac boli- 
viensem, periclitari vetus concordia videbatur. At vero, qui 
publicae rei regundae praesunt, sapienti equidem saluber- 
rimoque consilio, contentionem alieno iudicio terminandam 
decreverunt. Qua in re cum prudentissime reputarent, tutan- 
dae pacis officium Pontificatui maximo innatum fere esse 
atque insitum; communi sententia, Sedis huius Apostolicae 
Nuntium virorum coetui praefecerunt, quorum esset causa 
suffragiis dirimenda. Quae dum vobiscum, Venerabiles Fra- 

tres, laeto animo communicamus, dictarum gentium Prae- 
sidibus gratias publice referre libet, quod honorem eiusmodi 
Nobis et Cathedrae Beati Petri habere voluerint. 

Quam coniunctionem Nobiscum, quae maximarum utili- 
tatum conciliatrix est, utinam pro merito aestimarent qui 
Aequatorianae Reipublicae regimine potiuntur. Scilicet Ro- 
mani Pontifices decessores Nostri, atque in primis Pius IX 
sanctissimae recordationis, caritatem suam in Aequatorianum 
populum multis magnisque argumentis demonstrarunt. Quid 
vero? Eas modo leges ibi latas novimus, quae ad catho- 
licam Ecclesiam et antiquam patrum religionem non vexan- 
dam solum, sed pene interimendam sancitas quis dixerit. Nos, 
ne deesse muneri videamur, illatum religioni vulnus non 
dolemus modo, sed publice arguimus; sperantes considera- 
tiora consilia ab iis, quorum interest utilitati suae gentis 
prospicere, esse capienda. Episcopos interea et catholicos 
universos Aequatorianae gentis non demittere animum iube- 
mus, sed magno erectoque religionem tueri debitamque illi 
adserere libertatem, nulla tamen tentata via, quam ordo ac 
iustitia intercludat. Aderit conantibus Deus, qui mortificat 
et vivificat, deducit ad inferos et reducit. 

Ceterum, Venerabiles Fratres, non sine praemio futuram 
confidimus, quam catholici universi testati sunt pietatem in 
augustam Dei Matrem, quum superiore Decembri mense 
quinquagesimus annus impletus est a solemni promulgatione 
decreti, quo Eadem primaeva labe immunis edicebatur. Virgo 
suavissima, quae Ecclesiam plane diligit quam acquisivit 
Christus sanguine suo, optatae pacis gaudia ne diu deside- 
remus efficiet. 

Et benedictio Dei Omnipotentis etc. 

LITTERAE ENCYCLICAE 



AD VENERABILES FRATRES 
PATRIARCHAS PRIMATES ARCHIEPISCOPOS EPISCOPOS 
ALIOSQVE LOCORVM ORDINARIOS 
CVM APOSTOLICA SEDE PACEM ET COMMVNIONEM HABENTES 



PIVS PP. X 

VENERABILES FRATRES 
SALVTEM ET APOSTOLICAM BENEDICTIONEM 



B cerbo nimis ac difficili tempore ad supremi pastoris 
munus, in universum Christi gregem gerendum, arca- 
num Dei consilium tenuitatem Nostram evexit. Inimicus 
namque homo sic gregem ipsum iam diu obambulat vafer- 
rimaque insidiatur astutia, ut nunc vel maxime illud factum 
esse videatur, quod senioribus Ecclesiae Ephesi praenun- 
tiabat Apostolus: Ego scio quoniam intrabunt... lupi rapaces 
in vos, non parcentes gregi — Cuius quidem religiosae rei 
inclinationis, quicumque adhuc divinae gloriae studio ferun- 
tur, causas rationesque inquirunt ; quas dum alii alias affe- 
runt, diversas, pro sua quisque sententia, ad Dei regnum 
in hisce terris tutandum restituendumque sequuntur vias. 

1 Act. xx, 29. 

Nobis, Venerabiles Fratres, quamvis cetera non respuamus, 
iis maxime assentiendum videtur, quorum iudicio et prae- 
sens animorum remissio ac veluti imbecillitas, quaeque inde 
gravissima oriuntur mala, ex divinarum ignoratione rerum 
praecipue sunt repetenda. Congruit id plane cum eo, quod 
Deus ipse per Oseam prophetam dixit : ... Et non est scientia 
Dei in terra. Maledictum, et mendacium, et homicidium , et furtum , 
et adulterium inundaverunt, et sanguis sanguinem tetigit. Propter 
hoc lugebit terra, et infirmabitur omnis, qui habitat in ea *. 

Et re quidem vera, aetate hac nostra esse quamplurimos 
in christiano populo, qui in summa ignoratione eorum ver- 
sentur, quae ad salutem aeternam nosse oportet, communes, 
eaeque pro dolor ! non iniustae, sunt querimoniae. — Quum 
vero christianum dicimus populum, non plebem tantum aut 
sequioris coetus homines significamus, qui saepenumero ali- 
quam ignorantiae excusationem ex eo admittunt, quod immi- 
tium dominorum imperio cum pareant, vix sibi suisque tem- 
poribus servire queunt: sed illos etiam et maxime, qui 
etsi ingenio cultuque non carent, profana quidem eruditione 
affatim pollent, ad religionem tamen quod attinet, temere 
omnino atque imprudenter vivunt. Difficile dictu est quam 
crassis hi saepe tenebris obvolvantur ; quodque magis dolen- 
dum est, in iis tranquille iacent! De summo rerum omnium 
auctore ac moderatore Deo, de christianae fidei sapientia 
nulla fere ipsis cogitatio. Hinc vero nec de Verbi Dei incar- 
natione, nec de perfecta ab ipso humani generis restaura- 
tione quidquam norunt; nihil de Gratia, quae potissimum 

1 Os. iv, 1, ss. 

est adiumentum ad aeternorum adeptionem, nihil de Sacri- 
ficio augusto aut de Sacramentis, quibus gratiam ipsam 
assequimur ac retinemus. Peccato autem quid nequitiae insit, 
quid turpitudinis nullo pacto aestimatur; unde nec eius 
vitandi nec deponendi sollicitudo ulla: sicque ad supremum 
usque diem venitur , ut sacerdos , ne spes absit salutis , 
extrema agentium animam momenta, quae fovendae maxime 
caritati in Deum impendi oporteret, edocendo summatim 
religionem tribuat: si tamen, quod fere usuvenit, usque 
adeo culpabili ignorantia moriens non laboret ut et sacer- 
dotis operam supervacaneam arbitretur et, minime placato 
Deo, tremendam aeternitatis viam securo animo ingredien- 
dam putet. Unde merito scripsit Benedictus XIV, Decessor 
Noster: Illud affirmamus, magnam eorum partem, qui aeternis 
swppliciis damnantur, eam calamitatem perpetuo subire ob igno- 
rantiam mysteriorum fidei, quae scire et credere necessario de- 
bent, ut inter electos cooptentur l . 

Haec quum ita sint, Venerabiles Fratres, quid quaeso 
mirabimur, si tanta sit modo inque dies augescat, non inter 
barbaras inquimus nationes, sed in ipsis gentibus, quae Chri- 
stiano nomine feruntur, corruptela morum et consuetudinum 
depravatio? Paulus quidem apostolus ad Ephesios scribens 
haec edicebat : Fornicatio autem, et omnis immunditia, aut ava- 
ritia, nec nominetur in vobis, sicut decet sanctos; aut turpitudo, 
aut stultiloquium 2 . At vero sanctimoniae huic ac pudori cupi- 
ditatum moderatori, divinarum rerum sapientiae fundamentum 

1 Instit. xxvi, 18. 

* Epbes, v, 3 s. 

posuit: Videte itaque, fratres , quomodo caute ambuletis: non 
quasi insipientes , sed ut sapientes... Propterea nolite Jieri impru- 
dentes, sed intelligentes quae sit voluntas Dei l . 

Et plane id merito. Voluntas namque hominis inditum 
ab ipso auctore Deo honesti rectique amorem, quo in bonum 
non adumbratum sed sincerum veluti rapiebatur, vix retinet 
adhuc. Corruptela primaevae labis depravata, ac Dei factoris 
sui quasi oblita, eo affectum omnem convertit ut diligat 
vanitatem et quaerat mendacium. Erranti igitur pravisque 
obcaecatae cupiditatibus voluntati duce opus est qui mon- 
stret viam, ut male desertas repetat iustitiae semitas. Dux 
autem, non aliunde quaesitus, sed a natura comparatus, 
mens ipsa est : quae si germana careat luce, divinarum nempe 
rerum notitia, illud habebitur, quod coecus coeco ducatum 
praestabit et ambo in foveam cadent. Sanctus rex David, 
quum Deum de veritatis lumine laudaret, quod menti homi- 
num indidisset: Signatum est, aiebat, super nos lumen vultus 
tui, Domine 2 . Quid porro ex hac largitione luminis sequatur 
addidit, inquiens: Dedisti laetitiam in corde meo; laetitiam 
videlicet, qua dilatatum cor nostrum, viam mandatorum divi- 
norum currat. 

Quod revera ita esse facile consideranti patet. Deum 
namque eiusque infinitas quas perfectiones nominamus, longe 
exploratius, quam naturae vires scrutentur, christiana nobis 
sapientia manifestat. Quid porro ? Iubet haec simul summum 
ipsum Deum officio Jidei nos revereri, quae mentis est; spei 
qnae voluntatis; caritatis quae cordis: sicque totum hominem 

1 Ephes. v, 15 ss. 

* Ps. iv 7. 

